qundao/data-zh-poetry huggingface dataset:
留忠斋承旨南归蒙寄广香盐梅作别
作者：陈宜甫
朝代：元

渴心久生尘，鼻孔徒撩天。岂意留夫子，修书念臞仙。奇香清垢衣，盐梅止馋涎。气味忆吾土，安得随归鞭。
石竹花次留忠斋状元
作者：陈宜甫
朝代：元

瘦小琅玕聚碧丛，雕红镂白靓芳容。词人彩笔摛文锦，玉女罗衣唾绣茸。凤拟结巢非所托，蜂因采蜜巧相逢。一枝欲寄仙娥去，云隔蓬莱水万重。
秋夕一首寄李明府
作者：陈宜甫
朝代：元

独坐真无赖，清吟谁与同。壮心惟浩叹，往事已成空。明月秋砧起，西风画角雄。如何今夕梦，多在故乡中。
秋蓬
作者：陈宜甫
朝代：元

秋蓬元脆弱，蟠结强扶持。一夕因风断，孤根到处移。行人搔白首，书客感庞眉。莫使心如此，朝朝可自治。
舟中负暄次赵吏部韵
作者：陈宜甫
朝代：元

燠燠耀红轮，熙熙曝背人。晴消两岸雪，满载一船春。天地温存意，江湖冷落身。因思献君去，欢喜整乌巾。
范侍郎自燕都来惠韭
作者：陈宜甫
朝代：元

久居大漠天，不见生刍束。惯储狐兔味，饱啖牛羊肉。故人燕山来，新韭剪春绿。藤筐慎爱护，道里经十宿。抖擞犹芳鲜，惠我意良笃。红盘饤翠雾，下箸兴已足。一洗腥膻肠，稍慰藜苋腹。永怀夜雨吟，歌声绕梁屋。
蚁出一首同张太监赋
作者：陈宜甫
朝代：元

三月春雷鸣，朔方启万蛰。茫茫沙穴中，众蚁出如翕。乱走若经营，引队类出征。相逢共耳语，得食同膻？。我亦蚁虱臣，飘零寄兹土。不招南柯梦，顾盻重怜汝。歌诗为徐行，惟恐伤汝生。
蚁出一首同张太监赋
作者：陈宜甫
朝代：元
体裁：古风

三月春雷鸣，朔方启万蛰。茫茫沙穴中，众蚁出如翕。乱走若经营，引队类出征。相逢共耳语，得食同膻�。我亦蚁虱臣，飘零寄兹土。不招南柯梦，顾盻重怜汝。歌诗为徐行，惟恐伤汝生。
西山晋柏
作者：陈宜甫
朝代：元

当日旌阳种此株，千年霜雪不曾枯。叶惊蛟泣秋江雨，干作龙拿夜目珠。定有丹培资地脉，许容藤附入山图。不知诸葛祠前树，得似仙坛一样无。
观曹娥庙碑同张师道学士赋
作者：陈宜甫
朝代：元

沿流七日哭，竟与水浮沉。河伯不敢受，父尸终可寻。断碑秋雨暗，古庙暮云深。忠孝男儿事，吁嗟女子心。
读忠斋题西游稿诗有怀
作者：陈宜甫
朝代：元

治由经济信真儒，周度咨询用厥谟。嘉爵已崇承旨贵，至尊常独状元呼。吴天岁月频清梦，燕地风霜久白须。展卷有怀歌雅什，可惭鱼目映骊珠。
读改元诏
作者：陈宜甫
朝代：元

诏下改新元，元贞体大乾。风云开景运，日月丽中天。桃实三千岁，萝图亿万年。微臣仰春泽，早润及穷边。
读灌夫传呈傅初庵学士
作者：陈宜甫
朝代：元

堂堂灌将军，非与侯者俦。挺身入吴垒，发愤报父雠。声名震朝野，意气凌斗牛。鸿毛视贵戚，加敬贫贱流。及其去官日，只结魏其侯。武安约无信，是启怒所由。况于行酒间，一语辄不投。遂乃致奇祸，魏其甘与侔。朝臣两可奏，太后鱼肉忧。上书竟不辨，弃市渭城休。地下为鬼雄，怒目亟复雠。武安族已矣，一死俱荒丘。虽云冥漠事，亦是朝廷羞。
读舅氏欧耐轩遗槁
作者：陈宜甫
朝代：元

舅没于今二十年，文章零落更谁传。朝廷不喜刘蕡策，风月空留李贺篇。得米养亲供子职，有才无命岂天然。人言我貌偏相似，收读群书即旧毡。
谢平原赵郡公赠山桃杖
作者：陈宜甫
朝代：元

君不见少陵桃竹杖，拔剑或与蛟龙争。又不见东坡铁拄杖，迸火石上飞裂星。二公去已久，今遇平原叟。吾衰气未馁，欲趁牛马走。美君出入真如飞，山桃拄杖长相随。秋岩老人敚所好，惭愧慷慨掷与之。赤蛇入手鳞甲缩，可游天下弃车毂。大道徐行鬼神哭，探出一指豺虎伏。横挑百钱寻酒家，不须经卷挂南华。春风好访瑶池去，试问蟠桃几度花。
谢张畴斋惠笔
作者：陈宜甫
朝代：元

深感赠予笔，江淹好梦醒。听陈古人意，吟取与君听。毛发欲上指，锋芒初发硎。黑云蒸九泽，砚水捲沧溟。造化宁无补，江山助有灵。峡流春汹汹，溪雾昼冥冥。大手誇无敌，英贤得宁馨。我才惭朽木，吟思荡浮萍。纵欲窥天巧，那能瑞帝庭。徒扛九鼎重，难钓五侯鲭。蛇悔多添足，蝇知误点屏。班超投有志，王述怒空形。冥敛浮光彩，閒修静典刑。养生抄素问，学道写黄庭。批注钻龟策，标题相鹤经。诗瓢宜泛水，文冢合书铭。适意添花谱，垂名厌竹青。品茶追陆羽，颂酒继刘伶。白发为何事，青山可暮龄。慇勤祝毛颖，尔勿叹伶俜。
赋纸被呈王克斋同知
作者：陈宜甫
朝代：元

楮糜秋水滑，造出已端方。一片雪如席，几多春满床。梅花频有梦，龙脑不沾香。只抱天然白，绮罗难久长。
赠汪总帅
作者：陈宜甫
朝代：元

风严帅府气昂霄，三十青春贵不骄。将相一门多厚禄，功勋百世重清朝。珂鸣紫陌春行马，箭入黄云晚射雕。武略不施边塞静，几回毡帐话逍遥。
过交河作
作者：陈宜甫
朝代：元

黄昏饮马伴交河，吟著唐人出塞歌。后四百年来到此，夕阳衰草意如何。北去李陵经几秋，筑台憔悴望乡愁。可怜陇右天穷处，不见交河只泪流。
过交河作·其一
作者：陈宜甫
朝代：元

黄昏饮马伴交河，吟著唐人出塞歌。后四百年来到此，夕阳衰草意如何。
过交河作·其二
作者：陈宜甫
朝代：元

北去李陵经几秋，筑台憔悴望乡愁。可怜陇右天穷处，不见交河只泪流。
过华清宫和温庭筠诗二十二韵
作者：陈宜甫
朝代：元

前王遗构地，今我独来游。渭水烟如昨，骊山树己秋。苔荒老姥殿，草满夕阳楼。下马山腰曲，朝元云顶头。周回认故迹，想像走诸侯。春暖回龙驾，天寒进翠裘。时平安御极，曙早肃宸旒。节镇威咸服，农家稼倍收。温泉媚池沼，和气舞旌斿。歘盛真妃宠，骄生义子羞。寰区平似掌，逆党曲如钩。眷顾迷方寸，须臾撼九州。眉愁太液柳，齿啮未央榴。龙子扶新日，猪儿杀怒虬。蜀山旋六御，桃野放群牛。岂不天神力，能消父过尤。山人裨圣德，猛将运兵筹。既复安巢鸟，难忘汗血骝。纷纷史上记，忽忽梦中休。故国雄三辅，嵬坡怨一丘。日边通路远，天际断云愁。叹息人何在，山泉依旧流。
送东崖刘大使重赴上都朝觐
作者：陈宜甫
朝代：元

气与岳云相荡摩，诏催驿骑渡天河。江南遍览湖山秀，蓟北重来雨露多。逸思可齐鹦鹉赋，閒愁休续伯劳歌。伫看医国陈奇术，春养苍生合太和。
送京兆侯伯伟归觐
作者：陈宜甫
朝代：元

十年江海上，英迈已超伦。斗酒辞狂客，千金寿老亲。阴风吹北塞，明月照西秦。驿马天涯去，中原花正春。
送徐留村之上饶教授
作者：陈宜甫
朝代：元

圣朝方选士，补治举弘纲。此道重昭灼，惟公妙左张。燕台秋月白，葛水晓风凉。同是江南客，离情易惨伤。
送琴与阎子静承旨
作者：陈宜甫
朝代：元

我从西陲来，只挟书与琴。书以阅古道，琴将回古心。谁谓今之人，寥落无知音。先生一邂逅，磊磊开胸襟。慨然志气合，起我击节吟。请君弹文王，周雅尚可寻。再理杏坛操，鲁风尤所钦。莫调出塞曲，游子悲难禁。君归抑何赠，所愧无瑶琳。举琴以送君，聊比双南金。
道友黄石崖寄惠李伯时所画石鼎联句图诗题其后
作者：陈宜甫
朝代：元

美哉刘进士，天赋俊逸才。堂堂校书郎，琢句如琼瑰。相逢一夜语，持论无尘埃。苍髯丑道士，骨瘦撑枯柴。痴坐默以哂，二子不足排。等閒指石鼎，共赋聊摅怀。冥心运巧思，下笔神鬼哀。二子技渐穷，道士方咍咍。叠出险怪语，不自人间来。更阑烛见跋，炉火成寒灰。诗成各假寐，鼻息声如雷。曙光己不见，莫挽仙踪回。明朝语昌黎，叹服称奇哉。雄文照千古，事迹不可埋。龙眠画入神，写意兼形骸。厓翁秘之久，寄赠来金台。披图再玩味，使我昏眸开。精神俨如在，恨不吾同侪。长歌续遗响，清风绕茅斋。
重接刘介臣书
作者：陈宜甫
朝代：元

记得登舟惜别离，天涯相望两依依。几回梦里寻君去，三度书来约我归。闽海浪肥春雨过，和林沙远晓云飞。今秋拟逐归鸿便，为说家中莫寄衣。
铁柱宫
作者：陈宜甫
朝代：元

大冶飞红役鬼兵，南昌雄镇得清宁。地神肃护天风静，铁气遥浮江水腥。铜柱石高空有信，金盘露冷竟无灵。还知许令神功异，直对西山万古青。
闻塞笛有怀赵詹泽廉使
作者：陈宜甫
朝代：元

客行思故乡，闻笛转凄凉。不见梅花落，空愁塞草黄。雁声沉远汉，牛背送斜阳。出塞翻新曲，谁知恨更长。
闻崔中丞举荐李明府
作者：陈宜甫
朝代：元

窗萤乾死册尘埃，满拟功名寄酒杯。富贵逼人从分定，等閒乘兴出山来。马鸣晓入皇都府，鹗荐秋飞御史台。君与石温同去就，乌公元自识奇材。
闻橹声一首寄张子有尚书
作者：陈宜甫
朝代：元

汎汎扁舟绿渺茫，橹声咿？送凄凉。孟郊句涩沉吟苦，贾谊书成太息长。响答渔歌来近浦，清摇人影舞斜阳。纵然唤醒江湖梦，游子难禁铁石肠。
闻橹声一首寄张子有尚书
作者：陈宜甫
朝代：元
体裁：七言律诗

汎汎扁舟绿渺茫，橹声咿�送凄凉。孟郊句涩沉吟苦，贾谊书成太息长。响答渔歌来近浦，清摇人影舞斜阳。纵然唤醒江湖梦，游子难禁铁石肠。
闻鸡
作者：陈宜甫
朝代：元

度关人己远，倚剑夜初分。我亦待清曙，前村多白云。
陪赵左丞晚过临潼
作者：陈宜甫
朝代：元

临潼天欲暮，骑马去骎骎。翠涌骊山秀，清流渭水深。路繁酸枣树，市接古槐阴。明日长安道，新诗拟共吟。
隆德县德胜寨
作者：陈宜甫
朝代：元

将军拓边地，曾此立奇勋。野草生空寨，荒城锁暮云。山留旧耕迹，苔暗古碑文。得失如翻掌，后人徒忆君。
隆德县望火台
作者：陈宜甫
朝代：元

近山一台突兀势，远山一台出天际。何时筑此望烽火，留及如今太平世。六十年来无甲兵，西方乐土边陲清。君王神武今混一，藩篱大剖无金城。尚馀此台屹山顶，照月愁风拄孤影。昔人触目心胆寒，今日空迷野烟瞑。行歌为我重悲伤，愿台万年无火光。
题吴綵鸾写韵轩诗
作者：陈宜甫
朝代：元

衣染红尘几岁除，琪花瑶树忆清都。光寒秋月歌明镜，香暖春风曳绣襦。仙态自来天上别，韵书应怪世间无。彩云梦散箫声远，日落江山空画图。
题张骞乘槎图
作者：陈宜甫
朝代：元

雪涌银涛八月秋，风吹巾袂兴悠悠。坐来蓬岛千年树，稳胜莲花一叶舟。星照横机问织女，月明清渚立牵牛。偶然得石归来后，却厌金章万户侯。
题明皇游月宫图为赛音平章赋
作者：陈宜甫
朝代：元

内乱俱平外攘生，著心看到月华明。若能惯步蟾宫路，何必龙舆望蜀行。
题金城县汉李夫人墓
作者：陈宜甫
朝代：元

延年歌发汉主惑，缘何倾城再倾国。为言美人绝姿色，旷代不遇难再得。瑶台金屋流春风，夫人绰约真天容。等閒承恩媚一笑，六宫烁伏花颜红。宠深体弱忽寝疾，不愿君王顾衰质。儿将有托即瞑目，死别那知恨无极。玉箫声断知何许，落日悲风愁万古。一从香骨葬金城，芳草青连茂陵土。
额叶布哈触网得双白鱼烧以待予为歌长句
作者：陈宜甫
朝代：元

一双白鱼不受钓，截流有网无由逃。银刀鼓跃眼光转，濡沫湿喣空喁嗷。城门失火幸免耳，烂额焦头那及此。旋看二美出凌烟，天池快意烧龙尾。雪肉肥鲜慰老饕，金钟釂酒发诗豪。醉来还唱渔家曲，欲驾云帆钓巨鳌。
饮马长城窟
作者：陈宜甫
朝代：元

我来长城下，饮马长城窟。积此古怨基，悲哉筑城卒。当时掘土深，望望筑城高。萦纡九千里，死者如牛毛。骨浸窟中水，魂作泉下鬼。朝风暮雨天，啾啾哭不已。昔人饮马时，辛苦事甲兵。今我饮马来，边境方清宁。马饮再三嗅，似疑战血腥。昔人有哀吟，吟寄潺湲声。潺湲声不住，欲向何人诉。青天不得闻，白日又欲莫。此恨应绵绵，平沙结寒雾。
驾行道中见老农
作者：陈宜甫
朝代：元

老农村里别无营，饱饭惟知乐太平。天子驾来应下顾，低头鞭犊自春耕。
龙虎山靖通庵前有古树腹空忽生新竹自腹中而出同山诸友吟咏甚多予乃继韵
作者：陈宜甫
朝代：元

山中有古树，矫矫蟠深根。磅礴数十围，秀色何氤氲。铁干霜雪老，苍皮苔藓痕。虚心守贞固，众木同推尊。堂堂此君种，深感母子恩。四月剖胁生，苍苍凌天门。胡为老龙精，养此幻小孙。拳拳慎怀抱，器质如瑶琨。恐是孤竹君，见此再世魂。或疑费长房，化杖从飞奔。峥嵘日已长，期汝未易言。清风满岩谷，直节挺乾坤。扶持得神力，呵护严虎贲。俯怜老大身，有赖清荫存。天寒藉垂芘，风撼为屏藩。相依若唇齿，气味同兰荪。许容女萝附，削去荆棘繁。我歌美真宰，高标在淇园。
大孤山至湖口
作者：陈小庭
朝代：元
体裁：古风

大孤大孤何渺茫，小孤谁说嫁彭郎。鞋山对面四十里，屹立宛在湖中央。行转清江过湖口，波涛如此今何有。天公助我半帆风，江神劝汝一杯酒。
和赵阳山招挽歌
作者：陈巨源
朝代：元
体裁：古风

有生必有死，此理自古然。吁嗟世之人，孰不埋荒阡。寿命非松乔，谁能保百年。羲娥逝不留，寒水寻相煎。气散则形返，知者何待言。知者何待言，不作儿女怜。一朝倘乘化，聊以警世缘。
李塑淮雪
作者：陈应江
朝代：元
体裁：七言律诗

玉龙战罢舞残鳞，常侍乘虚夜进兵。槽马疾腾乘杀气，池鹅乱击杂军声。文城风急严师律，洄曲云低压贼营。士女迎门笑相语，晓来春满蔡州城。
吊麻信之二首
作者：陈庚
朝代：元

弊屣功名懒著鞭，剧谈豪放本天然。閒来每爱从人语，醉里何妨对客眠。体瘁渐成中酒病，家贫全仰卖碑钱。堂堂一去今何在，三尺孤坟罩野烟。风采琼林未足侔，一朝零落委山丘。君恩未赐金莲炬，天阙俄成白玉楼。诗类贯珠尤可玩，室如悬磬更堪忧。路遥未暇凭棺奠，怅望中条涕泗流。
吊麻信之二首·其一
作者：陈庚
朝代：元

弊屣功名懒著鞭，剧谈豪放本天然。閒来每爱从人语，醉里何妨对客眠。体瘁渐成中酒病，家贫全仰卖碑钱。堂堂一去今何在，三尺孤坟罩野烟。
吊麻信之二首·其二
作者：陈庚
朝代：元

风采琼林未足侔，一朝零落委山丘。君恩未赐金莲炬，天阙俄成白玉楼。诗类贯珠尤可玩，室如悬磬更堪忧。路遥未暇凭棺奠，怅望中条涕泗流。
岘山秋晚图
作者：陈庚
朝代：元

当年叔子爱兹山，陵谷回头几变迁。纵使丰碑今尚在，游人谁复一潸然。
挽赵秋晓
作者：陈庚
朝代：元

泮水题名记，灵光独此翁。袖衣隽曼倩，折角郭林宗。湖海襟期别，风涛患难同。斯人宁复得，些罢涕无从。客至支筇出，俱云步履强。礼犹尚筋力，病忍谓膏肓。此别终千古，相陪苦一霜。萧萧亭畔柳，回首重凄凉。取友惭何益，论昏不厌贫。亦公自为德，而我竟奚因。事巧缘何浅，言深死已濒。枕边呼别意，生死见情真。
挽赵秋晓·其一
作者：陈庚
朝代：元

泮水题名记，灵光独此翁。袖衣隽曼倩，折角郭林宗。湖海襟期别，风涛患难同。斯人宁复得，些罢涕无从。
有怀家兄子飏
作者：陈庚
朝代：元

萧萧双鬓半成丝，亹亹襟怀抱所思。趋向自知违俗好，文章只合伴儿嬉。嵩西晚照霞明处，洛汭秋风雁过时。中有仙人敝庐在，与君何日理茅茨？
清明后书怀
作者：陈庚
朝代：元

花气薰人动竹斋，贪春狂思若为裁。蜂黏落絮飞还坠，燕认新巢去复来。乱后精魂犹梦境，贫中风景剩诗才。江山信美非吾土，怀抱何时得好开？
病后赠姚仲宽居士
作者：陈庚
朝代：元

寂寂柴关昼不开，虚檐独步意徘徊。百年素业南柯梦，一寸丹心古鼎灰。野老相过聊问讯，溪禽近啄不惊猜。好奇谁是刘公子，肯为扬雄载酒来。
答杨焕然二首
作者：陈庚
朝代：元

梁苑当年记盛游，乱离南北恨迟留。且教红袖歌《金缕》，莫对青山叹白头。人似赞皇迁蜀郡，诗如子美到夔州。传家况有玄文在，应使童乌继纂修。献赋当年觐紫宸，羡君藻思独超群。扶持吾道难尤力，润色斯文老更勤。学际天人宁有伴，文如风水自成纹。何时载酒清伊上，寄字时来问子云。
答杨焕然二首·其一
作者：陈庚
朝代：元

梁苑当年记盛游，乱离南北恨迟留。且教红袖歌《金缕》，莫对青山叹白头。人似赞皇迁蜀郡，诗如子美到夔州。传家况有玄文在，应使童乌继纂修。
答杨焕然二首·其二
作者：陈庚
朝代：元

献赋当年觐紫宸，羡君藻思独超群。扶持吾道难尤力，润色斯文老更勤。学际天人宁有伴，文如风水自成纹。何时载酒清伊上，寄字时来问子云。
谢友人惠犀皮胡瓶
作者：陈庚
朝代：元

灵犀鳞甲鸱夷腹，块土能奇诧善埏。
器似虞陶知不窳，规同庄埴巧成圆。
雕镌尚喜兼文质，空洞只堪容圣贤。
於一器中求不器，愿珍嘉惠比韦弦。
谢友人惠犀皮胡瓶
作者：陈庚
朝代：元
体裁：七言律诗

灵犀鳞甲鸱夷腹，块土能奇诧善埏。器似虞陶知不窳，规同庄埴巧成圆。雕镌尚喜兼文质，空洞祇堪容圣贤。于一器中求不器，愿珍嘉惠比韦弦。
赠李彦诚
作者：陈庚
朝代：元

五岳分崩四海倾，便宜一别尽今生。艰难契阔重相见，四十馀年老弟兄。
輓赵秋晓
作者：陈庚
朝代：元

泮水题名记，灵光独此翁。
褎衣雋曼倩，折角郭林宗。
湖海襟期别，风涛患难同。
斯人宁复得，些罢涕无从。
輓赵秋晓·其一
作者：陈庚
朝代：元

泮水题名记，灵光独此翁。
褎衣隽曼倩，折角郭林宗。
湖海襟期别，风涛患难同。
斯人宁復得，些罢涕无从。
輓赵秋晓·其三
作者：陈庚
朝代：元
体裁：五言律诗

取友惭何益，论昏不厌贫。亦公自为德，而我竟奚因。事巧缘何浅，言深死已濒。枕边呼别意，生死见情真。
輓赵秋晓·其二
作者：陈庚
朝代：元
体裁：五言律诗

客至支筇出，俱云步履强。礼犹尚筋力，病忍谓膏肓。此别终千古，相陪苦一霜。萧萧亭畔柳，回首重凄凉。
送孟驾之赴阙
作者：陈庚
朝代：元

文史相从二十年，岁寒心事久弥坚。向来才力惊游刃，此去功名稳著鞭。浅绿每依沙漠草，横青遥指拂炉烟。应将万字匡时策，挽取恩波下九天。
送麻信之内乡山居
作者：陈庚
朝代：元

四海纷挐战虎龙，惊麇无计脱围中。莫贪利禄招时忌，要学聱牙与世同。汝水应逢寒食雨，淅川行趁舞雩风。离心洗荡方如许，莫上危楼听断鸿。
题师岩卿蒲中八咏 其一 蒲津晚渡
作者：陈庚
朝代：元

中条山色照黄河，竞渡行人晚更多。城上危楼倚霄汉，凭栏有客正悲歌。
题师岩卿蒲中八咏 其七 妫汭夕阳
作者：陈庚
朝代：元

水曲山河古乐乡，圣谟曾此降英皇。遗风欲问应无处，破屋颓垣半夕阳。
题师岩卿蒲中八咏 其三 舜殿薰风
作者：陈庚
朝代：元

德化当年被海隅，熙熙物性尽昭苏。不知今日吾民愠，一听琴声解得无。
题师岩卿蒲中八咏 其二 虞坂晓行
作者：陈庚
朝代：元

五更风露正清冥，马首残蟾分外明。好句堕前俄失去，微吟倏过古虞城。
题师岩卿蒲中八咏 其五 东林夜雨
作者：陈庚
朝代：元

潇潇寒雨湿觚棱，古殿长廊夜气增。此地此时谁得意，龛灯一点坐禅僧。
题师岩卿蒲中八咏 其八 王屋飞湍
作者：陈庚
朝代：元

表圣当年爱此山，倚楼终日看飞湍。后人空饮贻溪水，不学先生便挂冠。
题师岩卿蒲中八咏 其六 西岩叠巘
作者：陈庚
朝代：元

螺发烟鬟矗万峰，行人指点梵王宫。鸟飞杳霭苍茫外，人在霏溦空翠中。
题师岩卿蒲中八咏 其四 首阳晴雪
作者：陈庚
朝代：元

山头晴雪照城楼，泼水融银眩两眸。荡涤寒城须美酝，浮香醽醁夜来篘。
题师岩卿蒲中八咏·蒲津晚渡
作者：陈庚
朝代：元

中条山色照黄河，竞渡行人晚更多。城上危楼倚霄汉，凭栏有客正悲歌。五更风露正清冥，马首残蟾分外明。好句堕前俄失去，微吟倏过古虞城。德化当年被海隅，熙熙物性尽昭苏。不知今日吾民愠，一听琴声解得无。山头晴雪照城楼，泼水融银眩两眸。荡涤寒城须美酝，浮香醽醁夜来篘。潇潇寒雨湿觚棱，古殿长廊夜气增。此地此时谁得意，龛灯一点坐禅僧。螺发烟鬟矗万峰，行人指点梵王宫。鸟飞杳霭苍茫外，人在霏溦空翠中。水曲山河古乐乡，圣谟曾此降英皇。遗风欲问应无处，破屋颓垣半夕阳。表圣当年爱此山，倚楼终日看飞湍。后人空饮贻溪水，不学先生便挂冠。
幔亭峰
作者：陈廷言
朝代：元
体裁：七言绝句

曲奏宾云久不闻，尚传石髓满污樽。虹桥宴罢仙童报，昨夜松关鹤有孙。
谒朱文公书院
作者：陈廷言
朝代：元
体裁：七言绝句

弦诵时时出薜萝，考槃还许硕人过。丹崖雨过生书带，九曲月明闻棹歌。
金鸡洞
作者：陈廷言
朝代：元
体裁：七言绝句

闻说谈元不记年，啄馀丹颗亦成仙。一声唱罢东方白，三十六峰生翠烟。
钱唐怀古
作者：陈廷言
朝代：元

越水吴山共寂寥，已无遗老话前朝。海门三日潮声歇，天目千年王气消。夜月乌啼龙井树，春风花落海鲜桥。威仪文物今何在，回首浮屠倚碧霄。
题丹山
作者：陈廷言
朝代：元
体裁：七言律诗

潺湲洞口看飞瀑，细雨霏霏洒接䍦。白水真人好结客，碧山学士爱题诗。鞠侯夜啸三花树，野鹿时衔五色芝。试问刘樊仙去后，何人来此共襟期。
【双调】落梅风 雪中十事 贫儿翳桑
作者：陈德和
朝代：元

茶烟细，酒力微，都不索比评风味。翳桑儿悄声私自提：省可里腊前呈瑞！ 谢女比絮 骚人谢，女论吟，雪飘时絮飞还恁？七言句儿夸到今，偏梨花比他争甚？ 袁安高卧 身贫暴，志趣高，羡袁安那时清操。纵如今闭门僵睡著，道是尽教他忍寒干傲。 陶谷烹茶 龙团细，蟹眼肥，竹炉红小窗清致。试烹来是觉风韵美，比羊羔较争些滋味！ 浩然骑驴 穷东野，忒好奇，冻得来战钦钦地。待吟诗满前都是题，偏则么灞桥驴背。 李击鹅 翻银汉，战玉龙，遍乾坤似粉妆胡洞。击鹅群乱军成了大功，全不道蓝关路马蹄难动。 孙康映雪 无灯蜡，雪正积，想孙康向学勤力。映清光展书读较毕，待天明困来恰睡。 游杨侍立 立来倦，睡未足，觑门前雪深迷路。师父觉来迟半步，忍不得也索回去。 泛剡王猷 乘雪夜，访故人，剡溪冰短篷难进。冻归来怕人胡议论，强支吾道“兴来还尽。” 寒江钓叟 寒江暮，独钓归，玉蓑披满身祥瑞。他道纵如图画里，则不如销金帐暖烘烘地。
定居
作者：陈德永
朝代：元

行客今如此，青山已定居。过云时傍户，流水暗通渠。道胜元无愧，身安即有馀。南窗高卧起，随意读吾书。
暮春
作者：陈德永
朝代：元

山馆青春老，溪扉白露斜。微风起新絮，小雨落馀花。蜜满蜂登课，泥香燕作家。物情犹好在，人事益纷挐。
次韵周学士巾子山留题
作者：陈德永
朝代：元

昔日控鹤此山颠，今日何日集众仙。九天使节环佩响，三岛候车幢盖连。洗心已共江水白，受命正与山松坚。东西瞻顾起更坐，手挥五弦鸿雁边。
玉雪坡为周伯温学士作
作者：陈德永
朝代：元

仙人修月天上归，袖里璞屑万斛馀。当时委地不肯化，付与春风吹得飞。春风吹上坡头树，仙人著屋中间住。夜气英英到骨寒，又踏红光上天去。
登灵峰
作者：陈德永
朝代：元

我疑邃古初，奔精堕南斗。元气淋漓擘石开，帝遣巨灵来试手。想当剥削时，震撼天亦惊。至今万万古，菡萏摇空青。空青离立尽奇峭，游子见之为改貌。又恐涛波舂蚀馀，尺土无由逗痕窍。一峰黝黑中窈弘，下有线路攀幽藤。崖心如瞰鬼窟穴，石口忽漏天聪明。前直两峰上云雨，争来效奇若掀舞。横林掩苒夕气薰，飞翠走香洒晴紫。班荆久低回，沈思综玄理。壮哉天地功，设奇乃如此。大风簸积气，势至即凝聚。坳坎机则然，胡为浪嗟拟。翻然破来路，寒月照潭水。
至日
作者：陈德永
朝代：元

重阴束地户，霜落浩如积。乾坤此何时，硕果久不食。今晨好云气，万类若动色。枯梢自号寒，根柢已含德。如何夸毗子，乃独悖天则。善端本无穷，恶念每充斥。达人妙观化，感此欲叹息。梅花定余知，怡然笑林日。
送同知黄岩事林起宗满归二首
作者：陈德永
朝代：元

浮云暮南征，游子思故乡。官清甘旨少，有母不得将。昨夜梦倚门，揽衣起彷徨。翩然忽复去，水远三山长。贪官如苦雨，好官如流电。使君天下士，况也美文翰。出佐千里州，名在循吏传。行将补衮归，袖有五色线。
送同知黄岩事林起宗满归二首·其一
作者：陈德永
朝代：元

浮云暮南征，游子思故乡。官清甘旨少，有母不得将。昨夜梦倚门，揽衣起彷徨。翩然忽复去，水远三山长。
送同知黄岩事林起宗满归二首·其二
作者：陈德永
朝代：元

贪官如苦雨，好官如流电。使君天下士，况也美文翰。出佐千里州，名在循吏传。行将补衮归，袖有五色线。
送瞿慧夫上青龙镇学官三首
作者：陈德永
朝代：元

仕宦去家百里近，文采照人当妙年。想见弹琴读书处，墙头春日荠花圆。江上春风日夜催，即看柳色上衣来。莫言美玉难酬价，定有黄金为筑台。人生岂不相逢早，异县倾心有弟昆。却恨客舟无意绪，豫先载我出吴门。
送瞿慧夫上青龙镇学官三首·其一
作者：陈德永
朝代：元

仕宦去家百里近，文采照人当妙年。想见弹琴读书处，墙头春日荠花圆。
送瞿慧夫上青龙镇学官三首·其三
作者：陈德永
朝代：元

人生岂不相逢早，异县倾心有弟昆。却恨客舟无意绪，豫先载我出吴门。
送瞿慧夫上青龙镇学官三首·其二
作者：陈德永
朝代：元

江上春风日夜催，即看柳色上衣来。莫言美玉难酬价，定有黄金为筑台。
送萧起宗还凉上
作者：陈德永
朝代：元

客中送客意不乐，借问何门曳子裾。白下水高船起日，淮南木落雁飞初。壮怀更复频看剑，济世终当用读书。令弟少留数会面，北来音信未应疏。
雁荡吟送秦文学还吴
作者：陈德永
朝代：元

雁之荡兮，乃在瓯越之野，瀛海之堧，有万菡萏镵青天。东南形胜此其最，我尝著屐周览于其间。厥初宰物孕雄怪，元气混沌何由穿。巨灵运斤凿鬼窍，列缺吐火施神鞭。遂令后尔万万古，见此错愕难为言。上疑日车解辔倾侧过，下恐地轴挠动相钩牵。昨梦寻君拂烟去，有拥芝盖导我前。崩崖旁豁瞰空洞，回溪不定行蜿蜒。狂雷砰訇起何处，白龙喷薄飞层巅。熊蹲豹掷，若怒若啼。霞明雾涌，倏闪倏开。重重掩掩，变幻不可以极兮，我方矫首睨立乎云梯。南望海水不满杯，湾环下绕山足来。仰攀玉女驾，笑踏飞鸾低。群仙集倒影，杂佩中徘徊。耸身直上浩无际，海月正挂吹箫台。于焉得深悟，扶桑警天鸡。蘧蘧惊觉在枕席，但闻落叶如雨风凄凄。君来谢我欲西迈，惜此不及穷扶携。我知君身有灵气，世上尘土胡能迷。推仁泽物本我事，成功敛退真奇哉。碧桃花发俟君到，勿使引领双眉摧。
马节妇盛氏
作者：陈德永
朝代：元

白日忽中晦，阳春春陨霜。儿生未识父，姑老谁扶将？呜呼养姑心，引誓独永亡。仰无一瓦庇，俯无立锥场。宵机乱头绪，昼哭成徊徨。赋命谅使然，苦节良自伤。身前一世短，身后百世长。慨彼《梅花》诗，永媲《黄鹄》章。
栽桂
作者：陈德载
朝代：元

云边移得数株来，人老花应次第开。傥到儿孙攀折日，也须道是阿公栽。
栽芋
作者：陈德载
朝代：元

区里饶田早下来，绿芽才发旋锄开。添泥善护儿孙长，看取秋高掇大魁。
句
作者：陈思
朝代：元

传家忍学韩为贾，失国惊闻莒灭鄫。
发南康赴江州
作者：陈思济
朝代：元

绣斧重持白发翁，路人犹说宦情浓。一帆又下浔阳去，羡杀云间五老峰。
寄沁州史长老
作者：陈思济
朝代：元

旧时行县到金田，曾向禅窗借榻眠。别后小诗聊寄问，龛灯还有几人传。
寄沁州玄都观张汉卿
作者：陈思济
朝代：元

为问张卿自别离，桃花几度发新枝。玄都宫阙连霄汉，故国山川入梦思。雪屋未忘餐豆粥，晴窗曾看理瑶丝。而今发白朱颜改，只有新诗似旧时。
寄陈处士
作者：陈思济
朝代：元

杏桃落尽清明后，姚魏开时谷雨中。为问西湖陈处士，青梅煮酒有谁同？
惜花
作者：陈思济
朝代：元

长恐花残漫欲狂，千回百匝绕花傍。高张翠幄朱阑护，山雨溪风未易防。
木兰花慢
作者：陈思济
朝代：元

望西南之柱，插开翠，一峰寒。尽泄雾喷云，撑霆拄月，气压群山。神仙。旧家洞府，但金堂、玉室画中看。苔壁空留陈迹，碧桃何处骖鸾。兵余城郭半凋残。制锦古来难。喜村落风烟，桑麻雨露，依旧平安。兴亡视今犹昔，问渔樵、何处笑谈间。斜倚西风无语，夕阳烟树空闲。
湖中醉呈崔郎中
作者：陈思济
朝代：元

杭州城西天下无，水晶盘里青珊瑚。江山胜概乃如此，醉笔走呈崔大夫。
漱石亭和段超宗韵
作者：陈思济
朝代：元

风波万顷一官微，羡杀田家豆粥稀。后日秋冈冈上去，树腰移榻转斜晖。
移官淮东别杭州
作者：陈思济
朝代：元

湖上云烟百态新，湖边幽趣属閒身。春风杨子江头路，白首行人又问津。
送卢处道提刑陕西
作者：陈思济
朝代：元

绣衣直指上长安，白简风生吏胆寒。三辅舆情应日望，九秋一鹗上霄抟。吟边嵩华云间供，画里周秦马上看。到后相逢李夫子，谓余白发已阑干。
题赵德辉宣慰代友人偿债卷
作者：陈思济
朝代：元

人以利为利，利等丘山高。能以义为利，其利轻鸿毛。伟哉赵使君，重义轻币刀。周急乃君子，而况同气交。交游负宿债，代偿曾不劳。锥刀抵死竞，纷纷笑儿曹。义风久不作，千载空寥寥。佳声足传播，复有御史谣。余时亦安用，但续金之貂。尚愿君侯心，推之及蓬蒿。又愿君侯位，钧衡早持操。跻民富寿域，永永无逋逃。
次韵暮春即事
作者：陈敬
朝代：元
体裁：七言律诗

淑气薰人似酒浓，市桥杨柳自西东。乍寒乍暖清明候，时起时眠醒醉中。黛色有痕颦宿雨，翠条无力系春风。年年飞絮随流水，浪作浮萍逐断蓬。
初夜
作者：陈敬翁
朝代：元
体裁：五言律诗

独坐兴悠悠，荅阶日脚收。客衣凉误葛，池月夜私秋。物遣身犹累，心闲径未幽。故人情分好，浑不记淹留。
晚坐
作者：陈敬翁
朝代：元
体裁：五言律诗

绿阴深处寺，日暮坐幽人。水影光初劫，苔痕塔半身。荒江无过客，高竹是比邻。夫信清谈少，因看麈尾尘。
晚过玉林西斋二首·其一
作者：陈敬翁
朝代：元
体裁：五言律诗

佳客因乘兴，能来慰寂寥。空山多宿约，好语在今宵。白苧秋风急，青帘市酒遥。半升无处问，清抱可能消。
晚过玉林西斋二首·其二
作者：陈敬翁
朝代：元
体裁：五言律诗

庭雨俱钟尽，灯花待客诗。三生今夜宿，此道几人知。分契情何厚，林高语自奇。直为知己用，非敢傲当时。
月下琵琶
作者：陈敬翁
朝代：元
体裁：五言律诗

不似浔阳县，哀丝带客愁。素娥窥夜曲，明镜入南州。指滑莺初语，腔新柳共柔。向前儿女恨，肠断汉宫秋。
柳边渔笛
作者：陈敬翁
朝代：元
体裁：五言律诗

莫是章台路，青丝舞未休。楚江归去钓，湘竹语孤舟。一叶秋生树，何人夜倚楼。旧时明月衷，吹过白蘋洲。
清晓过鹤上仙人
作者：陈敬翁
朝代：元
体裁：古风

仙人睡方起，松日高数尺。入户闻琴声，停步立苔石。闲情契幽绝，每坐忽终夕。长揖道香清，欢言正蒲席。
贽分宜县丞吴子彦
作者：陈敬翁
朝代：元
体裁：五言律诗

道合无论见，神交早为诗。十年诸老尽，一淡半生知。池草今无梦，山阴复有期。绝疑污具眼，犹意得吾痴。
过胡震亨幽居
作者：陈敬翁
朝代：元
体裁：五言律诗

欲复问何处，行迟稍认门。路随幽草入，巷与绿阴分。市尽人初远，言忘意独存。所经得才俊，犹足慰斯文。
华古小隐
作者：陈文瑶
朝代：元

古洞云深石径幽，寒泉漱玉涧中流。闲来试放逋翁鹤，刷羽千峰独唳秋。
尖石趺坐
作者：陈文瑶
朝代：元

爱尔岩岩亦秉平，乾坤老此结寒盟。重华去后谁相与，一片栖云卧岁星。
梅岩图景
作者：陈文瑶
朝代：元

欲晴欲雨霭溟濛，一朵梅花深谷中。寒鹊也应知此味，六花飞散唤东风。
登金刚髻峰
作者：陈文瑶
朝代：元

振衣应万仞，独坐觉神怡。眼阔沧溟窄，步高碧巘低。中天空楼阁，南极度虹蜺。长啸青云起，遥连五岳齐。
石穴洞天
作者：陈文瑶
朝代：元

到处摩崖探白云，小山花鸟度深春。秦皇空有坑儒计，不及岩泉打坐人。
云林生惠山图次元韵
作者：陈方
朝代：元

佳树阴森欲碍空，画成夜落灯花红。绝怜带经自锄者，未忍竟别天垂翁。汾河春云散高柳，湘水微茫绿于酒。翁归天末见青山，临风莫负挥弦手。
元宵留无锡有感
作者：陈方
朝代：元

曾闻故老说前朝，今在殊方度此宵。月殿不催春赐酒，风檐空忆夜吹箫。已无花影如云起，那有香尘作雾飘。满眼疏狂何所去，青松接屋自萧条。
再题赵子固兰蕙卷二首 其一 兰
作者：陈方
朝代：元

雪消云净墨池方，爱杀窗前叶叶长。祗为朝东春得早，风吹一夜紫苞香。
再题赵子固兰蕙卷二首 其二 蕙
作者：陈方
朝代：元

无数花开一两枝，更栽百亩亦相宜。江南三月春如酒，恼乱蜂儿总不知。
再题赵子固兰蕙卷二首·兰
作者：陈方
朝代：元

雪消云净墨池方，爱杀窗前叶叶长。祗为朝东春得早，风吹一夜紫苞香。无数花开一两枝，更栽百亩亦相宜。江南三月春如酒，恼乱蜂儿总不知。
华彦清登常州玄妙阁有诗因同韵
作者：陈方
朝代：元

地接三吴口，人操众楚音。树迷晴漠漠，花乱夕森森。碧是当时血，春非往日心。翻思当矢石，犹暇惜冠簪。丞相戈如雪，将军志比金。仓皇惊破竹，踊跃念披襟。壤堞仍存旧，高标独峙今。星河垂绮户，云雾出琪林。鸟去苍茫阔，帆归迤逦深。诸天欣共赏，胜地肃同临。突兀雄连栋，依微隔远岑。紫霄停广乐，白日閟层阴。倒影何多美，空歌试一吟。悠悠江海兴，冉冉市尘侵。
卧云书院
作者：陈方
朝代：元

春尽范公祠下路，山云漠漠水泠泠。不知无数长松树，若个根边有茯苓。
呈王本斋尚书
作者：陈方
朝代：元

圣主光先业，王春再至元。赞襄符妙算，择选副深论。众悉推耆德，三曾镇大藩。虎珠秋月避，鸟帜海云翻。籍籍番禺颂，明明造化恩。清标非柏府，高秩是薇垣。煮海民为食，经营古所敦。于淮邦足赋，浩汗利之源。弊政思张弛，长材畀轾轩。光芒分八座，精采送孤鶱。鼎重千钧小，胶清万丈浑。龙文须御服，马湩锡壶尊。香散知心醉，春回到骨温。冰霜愁左□，风雨命前奔。灶灶连云起，船船附蚁屯。绝知忘夙夜，何暇觅饔飧。昔也东西浙，欢然远近言。市无忧折阅，人不困牢盆。公日唯扃户，方时亦在门。从容尝接语，叹息每销魂。裋褐□如鬼，传餐首欲髡。潮乾晴沫白，日淡暮烟昏。卒戍春鸣析，人家月照樊。卤成俱井井，地限各村村。碧海浮天际，黄芽暗竹根。缅思多彷佛，已阅十寒暄。识量今逾老，声华晚更尊。谬知惭骫骳，甚欲写玙璠。形吊徒萧瑟，心驰正郁烦。仙花团雪净，江草乱云繁。早晚招渔艇，丘墟问故园。抠衣瞻管仲，扫榻寄陈蕃。袍笏仍图画，山林数记存。此时鸥与鹭，随意乐乾坤。
和曹克明都事灵岩二绝
作者：陈方
朝代：元

金屋妆成贮祸基，君王犹自苦沈迷。百花洲上西风急，唯有寒芜一尺齐。门外长松可十围，松根下有茯苓肥。一双啼鸟忽飞去，却是老僧来挂衣。
和曹克明都事灵岩二绝·其一
作者：陈方
朝代：元

金屋妆成贮祸基，君王犹自苦沈迷。百花洲上西风急，唯有寒芜一尺齐。
和曹克明都事灵岩二绝·其二
作者：陈方
朝代：元

门外长松可十围，松根下有茯苓肥。一双啼鸟忽飞去，却是老僧来挂衣。
天平山
作者：陈方
朝代：元

东吴水为州，西山兹独秀。上有百岁松，下有千尺溜。况当泉石间，野花乱如绣。顿足忘仆劳，长歌发余陋。沈沈范公祠，肃肃香火旧。碑犹巩洛时，寺当风雨后。乌乎一代尊，庙食今谁守。寂寞壮士怀，松风动清昼。
宿金井坞内
作者：陈方
朝代：元

马家巷里水西头，树树垂杨可系舟。却趁杨花飞过岭，向人行处不能休。
寄开元和尚
作者：陈方
朝代：元

娑罗室内早春初，经卷香花礼佛馀。终日更谈言外法，十年不寄蜀中书。夜深雪殿当空白，月落风楼近竹虚。若得为吾留一榻，韦郎诗句岂容疏。
寄王仲升
作者：陈方
朝代：元

陌上谁家子，行春并骑来。挥鞭不相问，回顾复疑猜。二月初消雪，东风尚落梅。更寻禅寂地，石上玩苍苔。
就王季野省父简孙子翼处士
作者：陈方
朝代：元

吾庐历历楚江边，子渡江时暂泊船。须问垣墙仍好在，莫教风雨转凄然。梦成蝴蝶随春去，愁断麒麟并冢眠。若见孙登还一笑，馀声散入薜萝烟。
新正独坐
作者：陈方
朝代：元

柳叶参差兰叶长，西邻春酒郁金香。吾生不饮唯搔首，此物多情故恼肠。发已镜添新岁白，书仍笔点旧时黄。向人节序年年异，来往犹烦礼数忙。
早冬过笠泽渔隐
作者：陈方
朝代：元

方塘如鉴石如峰，落叶平芜覆一重。云作晚阴低薜荔，水涵秋色乱芙蓉。黄冠道士松间过，白雪渔翁月下逢。尚想天随无俗伴，应携茶灶与从容。
洞虚宫
作者：陈方
朝代：元

真馆时时到，仙花树树幽。西风寒入竹，北斗夜当楼。颇觉乾坤异，宁为岁月幽。乞分筇竹好，相伴赤松游。
涵虚阁
作者：陈方
朝代：元

高标何崔嵬，结搆苍崖上。群山如儿孙，罗列皆北向。势入五湖小，气敌万夫壮。想当全胜时，自足恃保障。登之尚心怀，却倚独惆怅。远近互出没，风霭相摩荡。草木乱如云，乾坤悄孤望。矫手不成翔，无从挽尘鞅。
清閟阁
作者：陈方
朝代：元

湘帘半捲云当户，野鹤一声风满林。才立簟纹波细细，又疑墙影雪阴阴。竹摇棐几常开帙，花落藜床独抱琴。不谓世间仍得此，恍然飞屩驻仙岑。
游慧山
作者：陈方
朝代：元

僧居高处接云霞，村市周遭石径斜。细细山泉争入涧，双双溪鸟净眠沙。佛前风动桫椤树，溪上春留踯躅花。十五年来头渐白，倚栏仍旧一乌纱。
灵岩山
作者：陈方
朝代：元

客吴十五载，始上灵岩山。入门地如削，凭轩绝跻攀。孰云念乡国，不复忧险艰。回首楚与越，茫茫一气间。向来朝会时，自谓吞百蛮。焉知王气衰，空忝禅栖閒。山川自潇洒，木石饶斓斑。俯仰万里外，浩歌风雨还。
王季野由镇江过扬州省觐父尚书以送
作者：陈方
朝代：元

楚楚斑衣照暮春，蒲帆带雨出西津。树迷瓜步青如荠，江漾芜城白似银。久谓尚书安寝少，不胜天子宠荣新。暂时定省加欢怿，枉使吹箫送客频。
琴台
作者：陈方
朝代：元

藓晕坡陁碧，沙痕突兀孤。无僧依石坐，有鬼隔云呼。
留福寿庵小饮
作者：陈方
朝代：元

主人能歌客能饮，饮罢清泉清渴吻。醉起不知风力高，夜半松花落香粉。
白云泉
作者：陈方
朝代：元

泉在白云里，云深泉更深。岂无千尺绠，空立万松阴。
砚池
作者：陈方
朝代：元

湛湛冷山骨，幽幽抱日光。晓吟看雨气，春供汲花香。
羊肠岭
作者：陈方
朝代：元

迢迢羊肠北，山深日当午。道傍多奇石，百态不受侮。高或如飞龙，低或如踞虎。岌嶪积铁间，参差意无迕。仆夫如怪我，疾行齐过弩。匆匆莫辞劳，悄悄愧不羽。野果缀微殷，春泉流乱乳。焉知下山时，凄迷更何许？
送萧天祥为萧山县学官
作者：陈方
朝代：元

儒官已在群僚底，南士尤嗟一介微。目送青冥何漠漠，手循华发尚依依。匡衡未老颐堪解，阮籍多穷泪可挥。雁塔近从秋草没，鹗林远傍暮桑飞。人皆鸡口喧争利，子独鳌头坐失机。寂寞宫墙悲传舍，荒芜礼乐见深衣。诸生载酒同题句，贤宰鸣琴共按徽。绿树云回神禹下，白蘋风起孝娥归。门当越岭春横□，地接江潮夜撼扉。定与王郎招爽气，复陪贺监倚斜晖。登临□转匆匆过，胜绝宁教草草违。端欲早收榱与桷，祇愁空老故山薇。
送蔡霞外
作者：陈方
朝代：元

不见道人今四载，疏狂犹似旧时多。自言曾到神仙宅，公亦须吟离别歌。涧草阴阴披紫藟，山花细细落青萝。只愁骨相无清气，赤水玄珠奈尔何。
送觉上人谒龙翔录寄子异
作者：陈方
朝代：元

偶逢吴下郑居士，手把新诗就我吟。纸上姓名无俗气，篇中律吕有遗音。鲛人泪落金盘冷，木客歌传石磴阴。誊写已堪惊老眼，龙翔一宿会知心。
题割股老女卷
作者：陈方
朝代：元

蜂虿螫我手，阿誉须动色。如何割股女，引刀不爱惜。见父不见肉，视股如视石。眼前秦越人，区区较肥瘠。
题宣和所制赤驹图
作者：陈方
朝代：元

房星委地生神□，众马不得相俦匹。千里风轻白玉蹄，平渊春浴丹砂质。自从长养入天闲，振鬣常陪乘舆出。未知赴敌见戈矛，所惯承恩闻警跸。嘶当落日近尊严，气抹长林动萧瑟。不惭刍豆饱微躯，尚觊朝家三品秩。宣和殿里图书□，亲见圉人事爬栉。当时青海九万馀，未有一匹当宸笔。临轩睥睨迥出群，落纸须臾？奔逸。内侍传宣赐近臣，再拜奎光欲腾室。秋深沙苑多蒺藜，夜半河南吹觱栗。已诏民间置牧地，如此龙媒敢轻失。青城道上尘眯人，六宫粉黛无精神。此时此马□□□，□□□□□不能。追随天子向南去，哀哉委骨俱蒙尘。
题宣和所制赤驹图
作者：陈方
朝代：元
体裁：古风

房星委地生神□，众马不得相俦匹。千里风轻白玉蹄，平渊春浴丹砂质。自从长养入天闲，振鬣常陪乘舆出。未知赴敌见戈矛，所惯承恩闻警跸。嘶当落日近尊严，气抹长林动萧瑟。不惭刍豆饱微躯，尚觊朝家三品秩。宣和殿里图书□，亲见圉人事爬栉。当时青海九万馀，未有一匹当宸笔。临轩睥睨迥出群，落纸须臾�奔逸。内侍传宣赐近臣，再拜奎光欲腾室。秋深沙苑多蒺藜，夜半河南吹觱栗。已诏民间置牧地，如此龙媒敢轻失。青城道上尘眯人，六宫粉黛无精神。此时此马□□□，□□□□□不能。追随天子向南去，哀哉委骨俱蒙尘。
题本斋王公孝感白华图卷
作者：陈方
朝代：元

蓼莪霜气入袈裟，铭笔当归学士家。更为《白华》添后传，东风谁忍看山茶。
题赵子固兰蕙图
作者：陈方
朝代：元

光风汎汎透晴沙，见此萎蕤一寸花。可是湘滨高数尺，不将墨汁代春芽。
题迂翁安处斋图
作者：陈方
朝代：元

睡起山斋渴思长，呼童煎茗涤枯肠。软尘落碾龙团绿，活水翻铛蟹眼黄。耳底雷鸣轻著韵，鼻风过处细闻香。一瓯洗得双瞳豁，饱玩苕溪云水乡。
题龚翠岩中山出游图
作者：陈方
朝代：元

楚龚胸中墨如水，零落江南发垂耳。文章汗马两无功，痛哭乾坤遽如此。恨翁不到天子傍，阴风飒飒无辉光。翁也有笔同干将，貌取群怪驱不祥。是心颇与馗相似，故遣麾斥如翁意。不然毕状吾将憎，区区白日胡为至？嗟哉咸淳人不识，夜夜宫中吹玉笛！
三笋吟
作者：陈旅
朝代：元

蜀妓椎茧如截肪，鲛工夜织青犀裳。翰林待诏擅花竹，砚屏春透宫云香。镵根蔫鲜玉生汗，南风入林翠胎绽。牙根冤血点点红，三凤声沉九秋晏。太官金锜陈淳熬，看图未必菹尔曹。馋夫煮箦政未熟，见此豪夺君其韬。
三马图
作者：陈旅
朝代：元

豹股龙膺百战馀，凌烟长藟载璠玙。时平不出横门道，愿为君王驾鼓车。
与陈敬初同舟北游题饯行卷后
作者：陈旅
朝代：元

我爱天台陈敬初，少日辞家即远图。上书拟献贾生策，入关便弃终军繻。八月官河秋水大，三江亲舍暮云孤。名成归去岁未晚，卜邻有约依东吴。
东归歌送郑子经
作者：陈旅
朝代：元
体裁：古风

北风吹山蕉叶黄，长亭野日寒荒荒。驱车送子归故乡，人生此处堪断肠。旧游回首秋山下，醉帽簪花同走马。欢娱如此离别何，华月芳年不堪把。子今去矣来何时，翠壶云深那可知。向来亦有燕山期，子今去矣来何时！
东归歌送郑子经
作者：陈旅
朝代：元

北风吹山蕉叶黄，长亭野日寒荒荒。驱车送子归故乡，人生此处堪断肠。旧游回首秋山下，醉帽簪花同走马。欢娱如此离别何，华月芳年不堪把。子今去矣来何时？翠壶云深那可知。向来亦有燕山期，子今去矣来何时！
为张壶洲赋壶洲
作者：陈旅
朝代：元

握日台高雨气收，扶桑凉影动瀛洲。珠林错落三华露，宝稼离罗五色秋。邻曲夜机鲛有室，空中烟市蜃为楼。颇闻云锦张高士，曾与壶公汗漫游。
为彭道士赋鹤峰
作者：陈旅
朝代：元

跨鹤台高倚翠微，昔人城郭是邪非。蕊珠宫观秋如水，有客吹笙月下归。
为萧元泰题龙虎山岩图
作者：陈旅
朝代：元

龙虎之山仙所寰，我昔梦寐游其间。乾坤风气结冲秀，中有正一玄都坛。羽人授我九节杖，林磴窈窕穷幽攀。金宫药殿起寥廓，翠崖丹巘深回环。峰头时飘白菡萏，石上尽种青琅玕。诸岩一览二十四，总似瀛渚蓬莱山。清溪浮空引雪练，远岫隔水来烟鬟。就中仙岩更奇绝，上有玉树皆檀栾。虹光半夜出林杪，云是石室韬神丹。欲求刀圭已衰疾，羽人去我如飞翰。褰裳涧曲采芳草，断猿疏雨春山寒。觉来俗事日满眼，岁月冉冉随惊湍。会稽萧氏忽相访，笑以此图令我看。梦中羽人貌真似，而我别后鬓毛斑。题诗聊复纪畴昔，愿拂尘服齐骖鸾。
为董宇定赋杏林诗
作者：陈旅
朝代：元
体裁：七言律诗

侯官古县多山水，中有当年董奉家。邑子每怀江上树，仙人还种日边花。珠林夜气凝丹露，贝阙晨光散綵霞。我忆旧游成远别，上东门外立昏鸦。
为赵敬叔赋汉海兽蒲桃镜盖郑夹漈家故物也
作者：陈旅
朝代：元

尚方老冶收精铜，金膏玉水开膧胧。未央晓月低青桐，六宫秋井生芙蓉。当涂妖鬼负神器，铜人登车数行泪。宝奁偶落长安市，永与人间照珠翠。凝阴空祭江心龙，海雨夜入闽王宫。一朝愁杀漈上翁，破屋日夜穿晴虹。西苑野露堪作酒，中有騊駼活欲走。赵侯得之莫失手，龙女鲛童俟之久。
元宵怀钱塘
作者：陈旅
朝代：元

武帝亲祠太乙神，流光汹旭动星辰。行宫典礼犹存汉，轵道山河已易秦。香径至今啼木客，露盘无复泣金人。红灯几点东风里，犹是元宵一度春。
先天观
作者：陈旅
朝代：元

龙虎山南古涧阿，幽人住处白云多。千林总种三珠树，百亩曾收五色禾。丹鼎夜光迎海日，石船秋影接天河。环中异趣知谁会，我欲穷源过碧萝。
分题得车摇摇送方叔高之官
作者：陈旅
朝代：元

车摇摇，蓟门路。高丽骄马不受鞭，方郎得官上车去。蓟门南头卢水流，燕姬十五居酒楼。弹筝唱歌《折杨柳》，落日车前劝郎酒。南陌行人往复来，几人似郎得官回。郎车莫驱伤马足，车中本载连城玉。车摇摇，邬子洲。卖车买船载旗鼓，晴湖风轻闻棹讴。
南山诗
作者：陈旅
朝代：元

江左群山囿，仙丘倚太霞。上清分亢爽，南谷抱谽谺。台观黄琼宅，林峦赤虎家。天池开宝鉴，日井射金砂。桂霣秋岩粟，桃烘晓岸葩。泉香通美竹，云液嫩灵芽。俯涧松偏润，缘崖径自斜。幽亭宜水绕，晴阁受岚遮。神舄丹扃秘，玄关紫气赊。石桥留月色，银浦渺皇华。愿解延陵剑，终乘博望槎。临风一邂逅，食我枣如瓜。
友人记余少作因录之
作者：陈旅
朝代：元

溪村积水生寒烟，书庐睡起清明天。隔溪莫哭人饭鬼，塍间烧钱野风起。酒旗山前雨疏疏，来禽花低飞鹧鸪。荒坟累累出新草，草长如人人又老。东门大道青杨间，可怜车马无时閒。
句
作者：陈旅
朝代：元

能守不成三瓦戒。
吴宗师赤城阻雨次甘泉韵
作者：陈旅
朝代：元

三十六盘啼杜鹃，杜鹃啼尽到平川。千山白雨作秋气，六月赤城堪昼眠。银渚星槎留使客，竹宫风帐候神仙。衰予病起桥门下，目送晴云度楚天。
吴王纳凉图
作者：陈旅
朝代：元

吴王台榭满汀洲，湖上风来暑雨收。坐拥红妆可娱老，市无赤米不教愁。采莲舟载烟岑晚，响屧廊通水殿幽。岁暮甬东宁有此，夜凉歌舞莫令休。
和康庸田鲁瞻公言怀韵
作者：陈旅
朝代：元

震泽三江入堰潴，今年春雨又生鱼。汉廷数月宽租诏，鲁史元无告籴书。沟洫已非神禹迹，东西空引白公渠。袖中夙有匡衡疏，也拟金门候属车。
和维扬友人
作者：陈旅
朝代：元

扬子江头水拍天，人家种柳住江边。吴娃荡桨潮生浦，楚客吹箫月满船。锦缆忆曾游此地，琼花开不似当年。竹西池馆多红药，日夜题诗舞袖前。
和萧秀才歌风台
作者：陈旅
朝代：元

歌风台前野水长，王媪卖酒茅屋凉。酒边父老说刘季，头戴竹冠归故乡。山河霸气已消歇，飒飒老柳吹斜阳。台前小儿更击筑，筑声更似三侯章。
哭陈元麒
作者：陈旅
朝代：元

阿麒能读书，八岁贡京国。翱翔公卿间，声誉颇籍籍。我家越山南，汝家越山北。及我官桥门，见汝长五尺。翩翩丹穴雏，五采作毛翮。昆崙上瑶树，上有实可食。汝胡不此留，而去不可即。乃翁携汝来，为汝头尽白。辛苦携骨归，江蓠黯愁夕。可怜东门吴，任达乃彊释。
天谷
作者：陈旅
朝代：元
体裁：七言律诗

东郭先生履欲穿，寻幽俄得谷中天。渔人谁去缘溪岸，山鬼能来送石泉。池暖碧桃深映雨，林春琪树总含烟。后来闻有何高士，传得终南大洞篇。
安福李氏临溪亭
作者：陈旅
朝代：元

结屋负南郭，清溪流屋前。端居尘事少，水木自幽妍。涤砚弄寒泚，鸣琴写潺湲。沙鸟时近人，汀云相往还。烹鲜芼溪毛，留客坐前轩。逝川道体著，观物悟微言。
寿吴宗师
作者：陈旅
朝代：元

九朝冠佩泰阶平，国有儒仙作上卿。碧海宵晴迎日出，黄庭春暖看云生。竹间自洗金鹅蕊，花外长留翠凤旌。莫学华阳贞白老，乞身神武听吹笙。
寿虞先生道园
作者：陈旅
朝代：元
体裁：七言律诗

衡山道士驻飞车，千载儒宗出相家。月下华星垂五色，人间珠树吐三花。芝田养鹤春凝乳，茝石听莺晓赐霞。朝退日长宾客醉，翠房文火伏丹砂。
小混沌
作者：陈旅
朝代：元

大圜县？含清滓，倏忽多事中央死。玄精散作万星繠，天椽不堪参堕趾。日化七十皇有虺，蜀霤难苴绚材委。杀妖壶涿惊弗燬，剡剡灵光照寒汜。老龙乘碛用师纪，俾作鱼丽阵中士。风云往来江落水，虎臂滩回玉生子。缃文素肌温栗理，方叔得之惊且喜。羃蒙错绮鐍髹篚，闭门乍观戒贪褫。呜呼混沌乃若此，吾终乞之还汝始。
小混沌
作者：陈旅
朝代：元
体裁：古风

大圜县�含清滓，倏忽多事中央死。玄精散作万星繠，天椽不堪参堕趾。日化七十皇有虺，蜀霤难苴绚材委。杀妖壶涿惊弗燬，剡剡灵光照寒汜。老龙乘碛用师纪，俾作鱼丽阵中士。风云往来江落水，虎臂滩回玉生子。缃文素肌温栗理，方叔得之惊且喜。羃蒙错绮鐍髹篚，闭门乍观戒贪褫。呜呼混沌乃若此，吾终乞之还汝始。
崇碧轩诗
作者：陈旅
朝代：元

豫章山中多豫章，长松大竹相扶将。屋东微见红日动，檐曲细含翠雨凉。洗空丝瀑落溪艇，暖客锦苔铺石床。何时到子轩下坐，太朴显民同瓦觞。
建昌胡氏小有楼
作者：陈旅
朝代：元

窈窕麻姑宅，登临忆谢公。近闻好山色，都在小楼中。屋曙丹霞吐，城深翠雨通。石池正当户，人立藕花风。
开玄堂下有两雁互浴盆池王真人命工绘为图
作者：陈旅
朝代：元

玉麈山前紫雁飞，真人燕坐久忘机。馀不溪水连天碧，只借盆池浣羽衣。
张书巢画图
作者：陈旅
朝代：元

万里青城叟，归寻江上山。瀑喧春雨过，汀暗暮云还。驻马白沙曲，怀人绿树间。蓟门有巢父，幽兴最相关。
张将军庙堂诗
作者：陈旅
朝代：元

将军头白更征蛮，平宋吴钩血尚殷。万斛楼船上江去，半空铁马哨云还。凄凉部曲清笳畔，窈窕祠堂绿树间。堪笑班超真老矣，乞身生入玉门关。
怀庆王节妇
作者：陈旅
朝代：元
体裁：七言律诗

良人飘渺泊烟鸿，窗竹寒沾雨泪红。桧楫不游淇水上，柏舟仍见卫风中。龟文屈曲秋机断，鸾影低回晓镜空。赢得公名写桓表，千年光燄吐晴虹。
方壶道士作荒山白云图寄豫章杨显民
作者：陈旅
朝代：元

之子读书处，乱山生白云。林花晴冉冉，岩瀑暝纷纷。画此何为者，持之以赠君。谓宜作春雨，舒卷只成文。
明妃出塞图
作者：陈旅
朝代：元

昭君北嫁呼韩国，巫山更有昭君村。黄金镂鞍玉骢马，分明载得巫山云。凉风吹动钗头燕，一曲琵琶写幽怨。沙草遥连鸡鹿塞，野花不种鸳鸯殿。内家日日选娉婷，泪痕满袖空多情。汉廷自此恩信重，美人身比鸿毛轻。
春山图
作者：陈旅
朝代：元
体裁：古风

春山云木暝，初日映遥岑。林霏翳高阁，望之劳我心。幽径缘崖回，飞淙响涧深。芳月忽已晏，谁哉与登临。
春日思远游
作者：陈旅
朝代：元

春日思远游，远游欲何止。角哀见楚王，伯桃树中死。出门逢路人，天下无二子。春山一万重，春江一万里。上有无心云，下有无情水。
杨季子水北山房
作者：陈旅
朝代：元
体裁：五言律诗

豫章杨季子，语我草堂幽。野径穿云入，山泉绕舍流。竹光书帙晓，溪影钓丝秋。水北真佳隐，谁从节度游。
林外诗为夏生作
作者：陈旅
朝代：元

幽人遁世入林间，林外高风况可攀。仲御偶然游洛水，黄公岂必在商山。春深溪雨流花出，日暮松云载鹤还。拓落尘中嗟我老，归欤无地可投閒。
桃花幽禽图
作者：陈旅
朝代：元

金塘花竹滟春红，枝上幽禽弄暖风。莫把残英都蹴尽，无情流水画桥东。
梅石
作者：陈旅
朝代：元

还家不复羡浮荣，处士头衔字字清。愧我独无归隐地，上林春晚更听莺。
次萨天锡韵
作者：陈旅
朝代：元

燕南幕府文章客，泽国相逢宴集齐。酒后鲈鱼霜作鲙，花边骢马月为题。千篇杰句谐金奏，一曲离歌听玉啼。别后寒云满江海，雁书何处落青泥？
次韵上官来复见寄
作者：陈旅
朝代：元
体裁：五言律诗

琳馆薄炎热，松坛深岁年。高人坐堂上，疏雨落阶前。潘岳头空白，扬雄学未玄。定应拂尘服，从子弄云泉。
次韵友人京华即事二首
作者：陈旅
朝代：元

阿阁棱层羃晓阴，扶桑凉影映疏林。燕山北拥天都大，瀛海中涵月殿深。仙女乘鸾吹紫玉，才人骑马勒黄金。壮游偶结高阳客，无复临风动越吟。落拓綀衣阆苑间，江南游子醉长安。禁沟春过留香雨，宫树风来响翠澜。五卫旌旗秋甸里，千官剑佩晓云端。何人只献河清颂，宜向明时沥寸丹。
次韵友人京华即事二首·其一
作者：陈旅
朝代：元

阿阁棱层羃晓阴，扶桑凉影映疏林。燕山北拥天都大，瀛海中涵月殿深。仙女乘鸾吹紫玉，才人骑马勒黄金。壮游偶结高阳客，无复临风动越吟。
次韵友人京华即事二首·其二
作者：陈旅
朝代：元

落拓綀衣阆苑间，江南游子醉长安。禁沟春过留香雨，宫树风来响翠澜。五卫旌旗秋甸里，千官剑佩晓云端。何人只献河清颂，宜向明时沥寸丹。
次韵寄太乙宫上官师·其一
作者：陈旅
朝代：元
体裁：古风

端居感流序，阶树日撼摵。凉风起高城，上有南飞翮。扬雄不徼名，拓落犹远客。美矣陶徵君，敛裳去彭泽。
次韵寄太乙宫上官师·其二
作者：陈旅
朝代：元
体裁：古风

我居城东南，西北有殊庭。病久旷冲赏，怀哉松桂青。曼倩谅奇士，夙受火珠经。云河澹秋夕，泰畤明三星。
次韵本元上人相别
作者：陈旅
朝代：元

君向雷峰塔边住，诗成总在倚阑时。苏堤残柳凝烟小，葛坞閒云度水迟。衲子定回花绕屋，故人别后草生墀。相知不似相忘好，谁说庄周与惠施。
次韵毗陵吴寅夫见寄
作者：陈旅
朝代：元

季子江海居，胜友园池赏。临水咏新诗，轻飙送流响。丹花阳林吐，绮翼幽竹上。云澜阻尘躅，离思徒浩漭。杪秋辞京邑，寒郭舣吴榜。宗兄念行役，旨酒劳鞅掌。承子共清悰，论文发豪爽。我贫久侨栖，所至类乐广。愿得阳羡田，宁惭五湖长。夙昔诒约言，迟暮婴世网。众仙谅超遥，楼观满方丈。馀霞散文席，斜月生翠幌。芳夕令人思，思之不能往。晨兴即高冈，引睇写孤想。
次韵答都下友人二首
作者：陈旅
朝代：元

百金买骏马，千金买红妆。长安画楼上，饮酒吹笙簧。夭夭园中桃，郁郁陌上桑。美人越山下，白发生雕房。凉风振高梧，繁露集幽菊。揽衣起徘徊，残月照我屋。层襟郁孤清，日日尘眯目。银河在天上，手短不可掬。
次韵答都下友人二首·其一
作者：陈旅
朝代：元

百金买骏马，千金买红妆。长安画楼上，饮酒吹笙簧。夭夭园中桃，郁郁陌上桑。美人越山下，白发生雕房。
次韵答都下友人二首·其二
作者：陈旅
朝代：元

凉风振高梧，繁露集幽菊。揽衣起徘徊，残月照我屋。层襟郁孤清，日日尘眯目。银河在天上，手短不可掬。
次韵许左丞从车驾游承天护圣寺是日由参政升左丞
作者：陈旅
朝代：元

银瓮呈山麓，銮舆际水乡。离宫疑馺娑，行殿仿飞翔。细浪鱼鳞袭，轻飙鹢首骧。扶桑明远岸，析木度高樯。屏翳时清跸，丰隆夙启行。卫兵环越棘，舞女蹋吴航。渐觉仙楼近，微闻梵铎扬。石坛登案衍，琼佩杂璆锵。夕渚休兰棹，春壶泻桂浆。伊蒲颁内供，薝卜散林香。罢宴蜺旌动，开帆兽锦张。弄田低碧树，驰道出金塘。畿甸严车辅，臣邻重室厢。方欣麟在棷，复喜凤鸣阳。圣主需贤急，嘉猷赖弼良。从容承顾问，舄奕拜恩光。文采堪华国，芳菲正满堂。协忠成泰治，流泽遍遐荒。援古言应切，匡时虑更长。谁哉疲土木，况乃象为廊。
次韵阿容参政省中夜坐
作者：陈旅
朝代：元

上国群公集，秋深画省开。虚檐河影近，凉苑树声来。独坐多幽趣，高吟有逸才。平明当献纳，骑马踏轻埃。
次韵陈景忠见寄
作者：陈旅
朝代：元

用世已无伎，高人方据梧。词林忝供奉，客舍候徵呼。拓落需微禄，骞腾失壮图。为文下枚孺，力穑后孙愉。春草生湖曲，暮云飞屋隅。论交尊有蚁，忆别履非凫。拟汎鸱夷舸，重游泰伯都。山泉？雪乳，石荈瀹琼酥。作鲙溪庖近，听猿野磴纡。松风吹绿鬓，花雨落红毹。佳什勤相赠，幽期愧独踰。烦君语宗长，为我谢寅夫。
次韵陈景忠见寄
作者：陈旅
朝代：元
体裁：五言排律

用世已无伎，高人方据梧。词林忝供奉，客舍候徵呼。拓落需微禄，骞腾失壮图。为文下枚孺，力穑后孙愉。春草生湖曲，暮云飞屋隅。论交尊有蚁，忆别履非凫。拟汎鸱夷舸，重游泰伯都。山泉�雪乳，石荈瀹琼酥。作鲙溪庖近，听猿野磴纡。松风吹绿鬓，花雨落红毹。佳什勤相赠，幽期愧独踰。烦君语宗长，为我谢寅夫。
次韵韩伯清访句曲外史
作者：陈旅
朝代：元

苕霅归来俗事稀，偶然携客款郊扉。渚霞落椀松花熟，溪雨登柈石菌肥。薄宦不閒惭折简，高人相见定披衣。平生愿究中黄秘，安得茅君指化机。
次韵韩伯清访句曲外史
作者：陈旅
朝代：元
体裁：七言律诗

苕霅归来俗事稀，偶然携客款郊扉。渚霞落碗松花熟，溪雨登柈石菌肥。薄宦不閒惭折简，高人相见定披衣。平生愿究中黄秘，安得茅君指化机。
江城即事
作者：陈旅
朝代：元

江城十日九风雨，骑马出门行紫苔。春草绿时犹作客，云山多处忽登台。青青野竹题诗去，小小吴姬唤酒来。漠漠候车乘早发，城东昨夜杏花开。
汾州北席里石氏节妇
作者：陈旅
朝代：元

北里高楼昼掩扉，水铜光冷上苔衣。寸心誓比南山石，汾水秋风雁不飞。
海谷
作者：陈旅
朝代：元

归墟谷在渤海东，八纮之水注其中。不盈不缩浩无际，吞吐日月含空濛。灵鳌于此负山出，上有缥缈金银宫。人间相去几万里，弱水满眼多回风。琴高来时踏赤鲤，少君归去乘白鸿。秦皇到老不得渡，嗟我欲往将焉从。子房有孙海谷子，告我有路非难通。只随云气相上下，与子共谒扶桑公。
清漳黄氏北墅
作者：陈旅
朝代：元

闻说黄家墅，开门入翠岚。细岑依舍北，流水出城南。雨暖兰抽笋，霜晴树落柑。千年读书地，更莫乞羊昙。
湖上分韵得春字
作者：陈旅
朝代：元

君子佩明信，相期湖水滨。时欣宿雨霁，画舸送游人。轻鸥集兰渚，佳树变莺晨。山远烟容淡，日出水光新。美人含丽思，艳曲歌阳春。暌携会弥欢，酣适趣益真。兹游敦德谊，况乃及芳辰。
用吴彦晖韵送扬州张教授还汴梁二首
作者：陈旅
朝代：元

花边细马蹋轻尘，柳外移舟水满津。莫向春风动归兴，杭人半是汴东人。匆匆归去缘何事，要看扬州芍药花。定有金盘承绛露，送他梁苑故人家。
用吴彦晖韵送扬州张教授还汴梁二首·其一
作者：陈旅
朝代：元

花边细马蹋轻尘，柳外移舟水满津。莫向春风动归兴，杭人半是汴东人。
用吴彦晖韵送扬州张教授还汴梁二首·其二
作者：陈旅
朝代：元

匆匆归去缘何事，要看扬州芍药花。定有金盘承绛露，送他梁苑故人家。
申屠子迪为山南宪掾白部使者毁夷陵曹操庙
作者：陈旅
朝代：元

黄牛峡口滩声急，楚女传芭水庙秋。此地殷勤祠魏武，何人辛苦得荆州。莫令故国无遗祀，不见中郎尽发丘。千载有人伸大义，高风全似故安侯。
白画眉图
作者：陈旅
朝代：元

隋家宫妓扫长蛾，销尽波斯百斛螺。化作雪禽春树顶，远山无数奈愁何。
福州冲虚观
作者：陈旅
朝代：元
体裁：七言律诗

力士持兵守绛宫，吹笙人去斗坛空。白榆城阙秋云上，红树楼台夕照中。鸿宝昔疑丹井谬，龟泉今悟玉池通。他年不跨芝田鹤，曾向清虚学御风。
秋山行客图
作者：陈旅
朝代：元

雨馀空翠晓濛濛，有客骑驴落木中。满目好山行不尽，溪猿啼断石楠风。
秋荷图
作者：陈旅
朝代：元

持衣寄所思，欲寄不得远。水国风露凉，徘徊九秋晚。
程氏竹雨山房
作者：陈旅
朝代：元

江南春尽雨涔涔，绕舍筼筜含积阴。园曲疏泉石苔滑，篱根系船溪涨深。山寒翡翠巢密叶，日暮鹧鸪啼远林。此时世虑淡于水，联床灯火百年心。
缙溪道士
作者：陈旅
朝代：元

缙云溪上缙云山，春水流出桃花湾。白头道士鹤为马，月明骑过居庸关。
艾氏心远楼
作者：陈旅
朝代：元

闻子临川上，高楼万里并。兴来时独立，心与目俱行。野夕归鸿小，溪晴落木明。登临何日共，作赋写平生。
苏伯修往上京王君实以高丽笠赠之且有诗伯修徵和章因述往岁追从之悰与今兹暌携之叹云耳
作者：陈旅
朝代：元

往年饮马滦河秋，滦水斜抱石城流。青城丈人来水上，揭谢苏王皆与游。顾予滥倚桥门席，日斜去坐鳌峰石。夜凉共饮明月尊，醉眠更听高楼笛。滦河九曲流溅溅，自我不见今三年。苏郎又扈属车去，伫望弗及心茫然。龙门峡中云气湿，山雨定洒高丽笠。别意遥怜柳色深，归心莫为鹃声急。不才未许收词垣，赋成何日奏《甘泉》。人言凡骨难变化，为我致意青城仙。
西山诗
作者：陈旅
朝代：元

蓐食出西郭，初日明远川。联镳走山麓，山树尽含烟。紫石拥驰道，绿水侵弄田。高人湖上来，邂逅野涧边。茂柳垂密幄，层莎布柔毡。回风飒幽爽，有鸟声清圆。采荷荐珍胏，洗盏行芳泉。芙蓉濯新雨，迥立方婵娟。晤言摅素抱，逸思慕遐骞。窈窕绀园夕，珠林映璇渊。黄金作台殿，缥缈集诸天。顾惭凡躅污，亟去不敢邅。适意无先期，重寻有中悁。华月忽易改，赏心与时迁。晨兴望云物，皓雪满层巅。
谢徵君松巢
作者：陈旅
朝代：元

昔闻徵君在天目，松间结巢成久留。南荣北郭井里近，西枝东柯村谷幽。蕙帐眠深翠露落，石泉酿熟缃花浮。拟借丹梯到高处，枳勾桐乳非吾求。
谢氏祖孙创澧阳桥
作者：陈旅
朝代：元

涔阳极目云气昏，冲风扬波鼍窟翻。湘妃抱琴望虞舜，日暮江竹多啼痕。木兰为舟不可渡，谁幻层渊作平路。天横夜静牛渚长，海市朝晴蜃楼吐。祖孙移山山可移，昔人不信今见之。千年犹有召伯埭，白面聚敛嗟何为。
赋云锦溪
作者：陈旅
朝代：元
体裁：古风

绿水春生渚，丹花集阳林。爱此云锦好，兰舟转溪深。贺监谢轩冕，载酒过山阴。遥闻棹歌发，缥缈不可寻。
赋凝春小隐
作者：陈旅
朝代：元

一窗花气袭人衣，窗底芳尘煖不飞。坐久砚池生石雨，海棠枝上雪都晞。
赠莱州石工
作者：陈旅
朝代：元

落星犹带天河湿，绝胜丹丘鬼血腥。琢作大樽休载酒，莱山柏露照人青。
送余嘉宾赴常宁州判官
作者：陈旅
朝代：元

家在洞庭左，舟行湘水间。湍流多度竹，石耸不依山。野郭看花出，州田载稻还。旧闻官事少，幽兴转相关。
送叶天根南还
作者：陈旅
朝代：元

我识天根子，于今二十年。吹箫来翠岭，鼓枻入丹渊。日出扶桑底，云生建木巅。人间方夜半，海上得春先。老我江湖迥，微官岁月迁。荒泉流竹里，冷雨浸芝田。发短何为者，君归重惘然。飞霞浮夕景，定在石林边。
送宜黄刘县尹
作者：陈旅
朝代：元

宝剑妆成即远游，郎心何似妾心忧。茜裙香湿芙蓉雨，翠袖凉生薜荔秋。江北长愁宁滞酒，周南多病莫登楼。海门潮落江瑶美，能把千金买越舟。
送张真人代祠武当龙虎两山追赋
作者：陈旅
朝代：元

桂馆祠官持羽节，名山两地蹑丹梯。共誇曼倩来金马，大胜王褒祀碧鸡。杵涧暝痕消雨石，杼岩秋影动星溪。蕙肴椒醑登瑶席，定有神光起畤畦。
送朱莲峰著书得官南归
作者：陈旅
朝代：元

城东有客过吾庐，挥麈高谈逸气舒。金马岂无方朔伎，石渠今取夏侯书。沙堤老屋秋枫合，海浦归帆暮雨疏。我亦草玄官拓落，江南无地可耕锄。
送李彦方副使入闽
作者：陈旅
朝代：元

海邦赤子穷无告，诏遣儒臣著绣衣。天禄阁中书灏灏，越王山下马騑騑。鱼风满港榕阴合，燕雨侵帘荔子肥。一道澄清俄顷事，使星还向紫垣飞。
送李盘中真人代祀江南三名山
作者：陈旅
朝代：元

弱水回风不受帆，三山只在大江南。使槎真带秋星湿，仙掌遥分夕露甘。琮玉礼神通景气，宝香随地结晴岚。泰坛建论昭灵贶，老我犹能效史谈。
送杨田甫巡检之官潮阳
作者：陈旅
朝代：元

与君相识三十载，邂逅都门白发生。南海珠明飞别鹤，上林花煖啭新莺。蜑丁浦口迎官舰，瘴母云头避使旌。自是升平游宦乐，不教泷吏恼吟情。
送毛真人南还
作者：陈旅
朝代：元

真人不似壶丘子，老去都忘杜德机。左乙象文令虎守，尚方凫舄背人飞。岩扉煖翠侵缃帙，江渚晴霞上羽衣。游子故园春似海，客窗长日听催归。
送海丰刘巡检
作者：陈旅
朝代：元

随牒游丹徼，春风骑气舒。蜑丁鸣鼓吹，鱼吏掌文书。浦屿烟霞远，村墟瘴疠除。石华肥可茹，无用脍蜛蝫。
送潘泽民还江南诗
作者：陈旅
朝代：元

之子来京国，侯门即曳裾。只求毛义檄，未献贾生书。野树山前合，江帆雨外疏。故人正相望，且莫赋《閒居》。
送王君实御史西台
作者：陈旅
朝代：元

除书朝下五云间，阁吏新移玉笋班。恰恰黄莺鸣苑树，迟迟骢马过乡关。濯缨长乐宫前水，拄笏终南雨后山。不羡相如文似锦，到官三日咏诗还。
送王致道代祠北岳北海济渎南镇
作者：陈旅
朝代：元

皇帝斋明守镇圭，祠官奉节出金闺。北寻海渎瞻恒岳，南涉江淮上会稽。山下灵风吹桂棹，云边仙树拂丹梯。王褒空有《甘泉》颂，投老还乡祀碧鸡。
送赵子期使交趾
作者：陈旅
朝代：元

晓日承恩紫殿深，都门祖道马骎骎。上书不奏唐蒙策，归橐宁将陆贾金。露入珠盘鲛室白，苔生铜柱象崖阴。为君临水歌《黄鹄》，天北天南万里心。
送邓文质
作者：陈旅
朝代：元

蓟门风雪貂裘敝，寒橐能多季子金。万里壮游孤砚在，十年归梦乱山深。春来草色生南浦，日煖莺声满上林。空阔庭前看流水，浮荣何足累初心。
送郑子经游霞城
作者：陈旅
朝代：元

子经与我真弟兄，海风十二吹青苹。桐花影里忽相见，美人为奏青楼笙。酒酣气盛欲飞起，谓可戾契图功名。楼前雪恶雁欲堕，宝鞭笑指丹霞城。人生聚散亦何有，岁月与子相峥嵘。金台有约不可爽，春船拟破滹沱冰。
送郑希道杭州路知事
作者：陈旅
朝代：元
体裁：七言律诗

几年读书白鹿洞，诸老迟子黄金台。岂为钱唐足清赏，遂令幕府得英才。郡中日晏文牍少，湖上春晴画舫开。我向都门折杨柳，子亦寄我孤山梅。
送项鍊师还天台
作者：陈旅
朝代：元

不学东方朔，归寻马子微。人间无药卖，海上有云飞。谷煖金鹅大，溪深土鸭肥。当年种桃种，高过石楼扉。
郊居
作者：陈旅
朝代：元

郊居息尘事，日夕望青山。青山秋气多，白云出其间。露渚野芳集，枫林江色寒。夷犹感流序，况乃旷幽攀。
郭孝子诗
作者：陈旅
朝代：元

金台有孝子，郭氏名寿瑛。寿瑛执亲丧，昼夜闻哭声。负土起崇冢，栽松翳玄扃。瘦骨寒岳立，苦泪春河倾。视容日梅梅，一朝废双睛。复扶大母柩，冥行出芜城。愿言毕序葬，身瘵心则宁。里人问孝子，过毁圣所惩。孝子哭且答：我非敢伤生。有泪不哭亲，恶乎用吾情？亲死我目在，徒能视无形。黄泉相见日，无用此目明。吾闻寿瑛语，悲剧不自胜。昔人曾有言，五色令目盲。长年悦纷华，眉斧戕心精。视彼郭孝子，愧色能无赪。而我嗜读书，昏花散秋灯。思亲不能哭，涕泗空填膺。
陆氏菊逸
作者：陈旅
朝代：元

望仙桥下市廛间，汩汩红尘没马鞍。谁种禽花满幽径，故收野色入晴阑。篱根荷锸培深雨，邻曲移杯对早寒。玩此芳丛足怡老，南山当户不曾看。
陈新甫生日出红玉杯饮为赋
作者：陈旅
朝代：元

昆崙东阿含海日，石中玉子如日赤。神工夜发昆吾刀，剜作金杯盛酒吃。蟠桃初开缑母家，丹露滴如芙蓉花。广陵公子酒如海，年年颜色衬朝霞。
院中闻大驾先还再和伯修韵
作者：陈旅
朝代：元

甘泉宴罢雁声寒，桂树吹香出宝阑。翠辇遥临秋海白，霓旌高拂曙星残。毡城家拜银麇赐，棘院人争绣虎看。堪笑子云能作赋，独骑羸马后奚官。
陪赵公子游蒋山即席次李五峰韵
作者：陈旅
朝代：元

弭棹丹阳郭，鸣鞭白下山。晴原烟翳翳，幽树鸟关关。石液玻瓈碧，云根玛瑙殷。佛岩开细菊，僧径入丛菅。雨洗川容净，潮随野色还。六朝有遗事，尽在夕阳间。
题云林晚晴图
作者：陈旅
朝代：元

故人别后江波绿，神女归来峡雨乾。海上日花春冉冉，天边云树晓团团。满汀芳草留孤艇，度石幽泉咽下滩。最爱东头小亭子，听莺何日一凭阑。
题城市山林图
作者：陈旅
朝代：元

城市山林路不分，昼桥骑马是徵君。树头粉堞连青嶂，陌上红尘乱白云。水巷柳深莺唤友，阳坡草暖鹿为群。滑稽谁似东方朔，更向金门避世氛。
题天台桃源图
作者：陈旅
朝代：元

天台一溪绿周遭，溪南溪北都种桃。东风吹花开复落，游人不来春水高。钱塘道士张彦辅，画图送得刘郎去。昨夜神鹊海上来，洞里胡麻欲成树。
题子昂江天钓艇图
作者：陈旅
朝代：元

雨馀秋水满山前，正是江南落雁天。何处故人鱼艇小，乱蝉疏树夕阳边。
题张氏风竹图
作者：陈旅
朝代：元

湘江风捲白头波，北渚云深帝子过。欲采琼芳渡江去，翠衫轻薄晓寒多。
题扇面
作者：陈旅
朝代：元

娟娟翠袖倚清空，解把并刀剪雪风。一段寒香吹不尽，西泠残月角声中。
题故宋景献太子墨竹
作者：陈旅
朝代：元
体裁：七言绝句

凤凰山竹语秋风，宝帐萤飞甲观空。应是有仙王子晋，玉笙吹度月明中。
题春宫倦绣两图二首
作者：陈旅
朝代：元

上阳宫树奏莺簧，蛱蝶罗衣逗暖香。睡思已随巫峡雨，綵丝偏与日争长。绿树垂垂护宝阑，床头翠帕羃双鸾。阿鬟可是无情思，又见春风到牡丹。
题春宫倦绣两图二首·其一
作者：陈旅
朝代：元

上阳宫树奏莺簧，蛱蝶罗衣逗暖香。睡思已随巫峡雨，綵丝偏与日争长。
题春宫倦绣两图二首·其二
作者：陈旅
朝代：元

绿树垂垂护宝阑，床头翠帕羃双鸾。阿鬟可是无情思，又见春风到牡丹。
题木斋卷
作者：陈旅
朝代：元

昔年种树不胜巢，老干今如屋脊高。屡许狙公分橡栗，时呼木客醉松醪。衣巾白日沾苍雪，枕簟西风梦海涛。岁晚淹留吾倦矣，借君丛桂续《离骚》。
题李学士嫩竹图
作者：陈旅
朝代：元
体裁：七言绝句

楚雨初晴野水生，新篁落粉鹧鸪鸣。洞庭春去湘娥老，缑岭人吹紫玉笙。
题杨显民来诗卷后
作者：陈旅
朝代：元
体裁：古风

梦游洞庭野，斜月映疏星。轩后来张乐，伶伦吹凤笙。梦回忆其音，幽眇有馀清。截竹学向人，世人皆不听。南州有高士，洗耳卧岩扃。凉风鸣松林，石涧响瑽琤。何日即与语，旷然千古情。
题杨氏所藏画图
作者：陈旅
朝代：元

山光浓淡雨初晴，曲曲江清树色明。若买草堂江上住，尽开窗户看云生。
题桃花鸂�图
作者：陈旅
朝代：元
体裁：古风

婀娜绛花明，连娟碧筠静。金塘春水多，文禽汎晴影。大堤写游悰，日照华服靓。万殊各有适，况及芳岁永。
题段氏扇子
作者：陈旅
朝代：元

江上《竹枝歌》，为君颦两蛾。秋风团扇底，零落黛痕多。
题水仙花图
作者：陈旅
朝代：元

莫信陈王赋《洛神》，凌波那得更生尘。水香露影空清处，留得当年解佩人。
题泛舟图
作者：陈旅
朝代：元

江云生白石，水木澹幽姿。双松出丛薄，翠色集遥枝。落日明极浦，楚岫正参差。美人鼓兰枻，岁晏将何之。
题熊云巢竹石图
作者：陈旅
朝代：元

道人种竹三千个，定有新巢宿凤凰。石上幽香飘露粉，檐间新绿袅风篁。天坛月白瑶笙近，水国春寒翠袖长。见说故人东海上，钓竿日暮倚扶桑。
题牧牛图
作者：陈旅
朝代：元
体裁：七言绝句

水树春深藏野屋，鸦飞归尽夕阳川。谁知天上黄姑渚，只在南山白石边。
题班婕妤题扇图
作者：陈旅
朝代：元

层城柘馆重徘徊，坐见瑶阶长绿苔。纨扇秋来定无用，君王方筑避风台。
题画兰
作者：陈旅
朝代：元

九畹光风转，重岩坠露香。紫宫祠太乙，瑶席荐琼芳。
题画兰竹
作者：陈旅
朝代：元
体裁：五言绝句

美人隔澧浦，日暮倚幽篁。繁霜忽已陨，为我纫秋芳。
题画图二首
作者：陈旅
朝代：元

青红楼观护烟霞，湖曲高亭竹径斜。日出炎埃生九野，松阴水石养苔花。雨馀空翠转霏霏，杜若洲边小艇归。又为故人临野閤，江云日暮湿秋衣。
题画图二首·其一
作者：陈旅
朝代：元

青红楼观护烟霞，湖曲高亭竹径斜。日出炎埃生九野，松阴水石养苔花。
题画图二首·其二
作者：陈旅
朝代：元

雨馀空翠转霏霏，杜若洲边小艇归。又为故人临野閤，江云日暮湿秋衣。
题画梅
作者：陈旅
朝代：元

处士桥边古岸隈，梅花偏向小园开。冲寒有客寻春去，移得晴窗雪影来。
题秋山图
作者：陈旅
朝代：元

之子托冲隐，秋山楼观深。矧兹及霜晨，遐瞩沈氛阴。翠巘含白云，丹枫映青林。灵溪鸣石溜，野屋负层岑。趋喧事多违，即旷恒惬心。何哉芳月宴，而我阻幽寻。
题竹石图
作者：陈旅
朝代：元

蓝田水曲青玉立，雨过秋光满林湿。故人结屋傍幽崖，静爱石窗晴翠入。
题米元晖溧阳溪山图
作者：陈旅
朝代：元

宿雨散层巘，林麓翳烟霏。遥山断复连，川上初昕微。我昔困行役，溧阳秋未归。幽子乔松流，邂逅启郊扉。抚景正若此，别离嗟愿违。览卷遂终日，溪云欲生衣。
题罗稚川画卷
作者：陈旅
朝代：元
体裁：五言律诗

雨气通林壑，江光动野航。道人岩下去，茅屋树边凉。断岸入秋水，远山留夕阳。登临休作赋，游子未还乡。
题罗节妇传后
作者：陈旅
朝代：元

岁晚良人去未归，堂前有客著新衣。此身只为韩冯死，化作鸳鸯海上飞。
题耿氏所藏艳画
作者：陈旅
朝代：元

五月风生水殿凉，绿杨深处奏莺簧。佳人偏爱临池坐，欲与荷花斗晚妆。
题胡氏杀虎图
作者：陈旅
朝代：元

沙河野黑秋风粗，枣阳戍卒车载孥。道旁老虎夕未餔，车中健妇不见夫。仓皇下车持虎足，呼儿授刀剚其腹。夫骨已断不可续，泣与孤儿餐虎肉。
题蒙泉吏隐图
作者：陈旅
朝代：元

世皇昔日收云南，鲸鲵伾伾手所戡。乌蒙乌撒腹心地，不有军府谁其监。汉廷遣将非充国，累岁屯田无善绩。兵骄民犷土不畬，国帑空曾糜万亿。大名刘侯文武才，承诏万里诛蒿莱。豪蛮尽戢戎垒立，窜卒复还农亩开。有泉远出蒙山下，日夜清冰鸣石罅。渠分浍决来纵横，土脉浮膏作秋稼。府中偫积多如山，陂池种鱼无暵乾。已闻舂硙响林际，仍为蓏蔬流圃间。刘侯暇日游泉上，宾吏追从意冲畅。步随凉影傍高松，坐看晴云起孤嶂。朱轓奕奕来瓯闽，丧车遄返黄河津。云南战骨横四野，布谷声中荒草春。刘侯虽死应愁绝，吟魂空咽泉头月。祇今宁谧重谋帅，九原人去无归辙。荔支台馆开樽时，剧谈每及西南陲。凄凉遗像画图里，对此流涕将奚为？
题虞先生词后
作者：陈旅
朝代：元

忆昔奎章学士家，夜吹琼琯泛春霞。先生归卧江南雨，谁为掀帘看杏花。
题赵叔隆倦绣图
作者：陈旅
朝代：元

龙绡碧幮挂秋水，藕风吹香团扇底。琵琶弹歇宫昼长，钗落云边九雏紫。二姝谁是薛灵芸，绣得金塘两鸳似。宫奴夕殿唤更衣，露湿银床响桐子。
题赵吴兴墨兰
作者：陈旅
朝代：元
体裁：七言绝句

江南三月多芳草，绿叶连娟映紫茎。忆昔舣舟苕霅上，一汀香雨入琴清。
题赵氏人马图
作者：陈旅
朝代：元

蒲桃宫前白面马，春日赐与近臣归。主人爱马不换妾，更与小奴裁绿衣。
题辽人射猎图
作者：陈旅
朝代：元

美人貂帽玉骢马，谁其从之臂鹰者。沙寒草白天雨霜，落日驰猎辽城下。塞南健妇方把锄，丈夫边成官索租。
题陈氏潇湘八景图 其一 洞庭秋月
作者：陈旅
朝代：元

轩后不张乐，白月照野水。泠泠水影中，瑶瑟泣湘鬼。
题陈氏潇湘八景图 其七 潇湘夜雨
作者：陈旅
朝代：元

江气行云暮，忽失巴陵树。一夕洞庭波，都向篷上注。
题陈氏潇湘八景图 其三 山市晴峦
作者：陈旅
朝代：元

百货集亥市，莫猺偏买盐。山日出未高，翠雨湿酒帘。
题陈氏潇湘八景图 其二 烟寺晚钟
作者：陈旅
朝代：元

西崦生夕霏，归僧度林巘。但觉山路长，不觉钟声远。
题陈氏潇湘八景图 其五 渔村夕照
作者：陈旅
朝代：元

落日楚江深，倒景在高树。晒网茅屋头，分鱼石梁步。
题陈氏潇湘八景图 其八 江天暮雪
作者：陈旅
朝代：元

寒云不成雨，暝色凝江枫。巫峡梨花梦，飘浮过郢中。
题陈氏潇湘八景图 其六 远浦帆归
作者：陈旅
朝代：元

南浦草仍碧，高楼日易斜。归帆傍水庙，箫鼓下神鸦。
题陈氏潇湘八景图 其四 平沙落雁
作者：陈旅
朝代：元

倦翮久欲下，凉风起湖北。官客多挟弓，暮近白沙驿。
题陈氏潇湘八景图·洞庭秋月
作者：陈旅
朝代：元

轩后不张乐，白月照野水。泠泠水影中，瑶瑟泣湘鬼。西崦生夕霏，归僧度林巘。但觉山路长，不觉钟声远。百货集亥市，莫猺偏买盐。山日出未高，翠雨湿酒帘。倦翮久欲下，凉风起湖北。官客多挟弓，暮近白沙驿。落日楚江深，倒景在高树。晒网茅屋头，分鱼石梁步。南浦草仍碧，高楼日易斜。归帆傍水庙，箫鼓下神鸦。江气行云暮，忽失巴陵树。一夕洞庭波，都向篷上注。寒云不成雨，暝色凝江枫。巫峡梨花梦，飘浮过郢中。
题陶渊明抚松图
作者：陈旅
朝代：元
体裁：古风

原野凉风至，草树日萧条。杖筇还故丘，青松在东皋。孤阴近衡宇，薄日映曾摽。念其有贞操，抚之以逍遥。
题雨竹
作者：陈旅
朝代：元

江上鹧鸪留客住，黄陵庙下泊船时。一林春雨垂垂绿，消得晴风烂熳吹。
题韩伯清所藏郭天锡画
作者：陈旅
朝代：元

往年京口郭天锡，学得房山高使君。画省归来人事少，烟岑间向客楼分。林扃暝落青枫雨，水郭寒生白蜃云。岁晚怀人增感慨，晴窗展玩到斜曛。
题马道士画
作者：陈旅
朝代：元

江上群山翠作堆，人家门槛对江开。小楼应有凭阑者，天远归帆似不来。
题高氏所藏画图
作者：陈旅
朝代：元

谁家林麓近溪湾，高树扶疏出石间。落叶尽随溪雨去，只留秋色满空山。
题黄筌竹鸾图
作者：陈旅
朝代：元

一窗晴色绿猗猗，群雀飞来占好枝。此竹几年方结实，空山秋晚凤雏饥。
题黄鹂海棠图
作者：陈旅
朝代：元

二月园池蜀锦殷，多情宫鸟喜来看。上林春色浓于酒，莫把黄金铸弹丸。
游天长故乡
作者：陈日烜
朝代：元

景清幽物亦清幽，一十仙洲此一洲。百部笙歌禽百舌，千行奴仆橘千头。月无事照人无事，水有秋涵天有秋。四海已清尘已净，今年游胜旧年游。
口占
作者：陈日焌
朝代：元

红润剥龟脚，黄香炙马鞍。山僧持净戒，同坐不同餐。
咏梅
作者：陈日焌
朝代：元

五出圆葩金撚须，珊瑚沈影海鳞浮。个三冬白枝前面，此一瓣香春上头。甘露歌凝痴蝶醒，夜光如水渴禽愁。嫦娥若识花佳处，桂冷蟾寒只么休。
山房漫兴
作者：陈日焌
朝代：元

谁缚更将求解脱，不凡何必觅神仙。猿閒马倦人应老，依旧云庄一榻禅。是非言逐朝花落，名利心随夜雨寒。花尽雨晴山寂寂，一声啼鸟又春残。
送天使李仲宾萧方厓
作者：陈日焌
朝代：元
体裁：七言绝句

灵液吹香暖饯筵，春风无计驻归鞭。不知两点轺星福，几夜光芒照越天。
馈天使张显卿春饼
作者：陈日焌
朝代：元
体裁：七言绝句

柘枝舞罢试春衫，况值今朝三月三。红雪雕盘春菜饼，从来风俗旧安南。
赐范迈
作者：陈日煃
朝代：元

台乌久矣噤无声，整顿朝纲事匪轻。殿上昂藏鹰虎气，男儿到此是功名。
句
作者：陈日照
朝代：元

池鱼便作鹍鹏化，燕雀安知鸿鹄心。
饯伯容
作者：陈是若
朝代：元
体裁：七言律诗

南浦秋高蒲叶黄，骢马行行之豫章。渥洼神骨特奇俊，龙沙劲气故苍茫。貂蝉八直月未晓，獬豸当途剑倍光。人材巳是科名得，送君犹自望文昌。
卧病奉怀中恺季子修龄三君子
作者：陈显曾
朝代：元

地偏异寒燠，厉风筋膂伤。时艰况羁旅，年登尚糟糠。忆昨盛壮辰，致身思慨慷。空余献纳志，白首念严廊。卧疾厌长夜，惊乌惨繁霜。斗室悲黝暗，揽衣俟初阳。
春日郊望
作者：陈显曾
朝代：元
体裁：古风

阳林上初旭，散策临郊甸。藉草绿已滋，攀桃露犹泫。览物时屡改，怀人候将变。椷情待朋知，及兹事游践。
歌风台次韵
作者：陈显曾
朝代：元

建议初辞灞上亭，指挥豪杰破名城。高台置酒传天语，故国蒙恩罢岁征。王气郁葱关树晓，霸图萧瑟楚云晴。良弓走狗知何补，空叹韩彭意未平。
武夷山
作者：陈显曾
朝代：元
体裁：古风

重关启元閟，曲磴环蒙茸。何年窈窕姝，捧出金芙蓉。初阳炫光彩，细溜鸣丁东。虹桥跨遥汉，委曲开灵宫。初疑公孙氏，问道趍崆峒。又疑安期生，息驾玄圃中。世纷偶睽隔，幻境随朦胧。幽踪岂难攀，大化不可穷。日月旋我户，烟霞为我容。蕴真惬所愿，御气如乘骢。绵绵葆真素，接佩从群公。
溪山胜概楼
作者：陈显曾
朝代：元

江南二月罗衣裳，藤花满地山云香。背人小燕撇波去，朱帘白日游丝长。蒲茸绿浅芹芽紫，沙上轻烟湿飞雨。美人遥睇木兰船，一夜相思隔春水。
题金坛张氏云泉斋
作者：陈显曾
朝代：元

尔家南山不计年，松下小斋长独眠。闲云栖户堕复起，回溜入溪清可沿。山头抱犊夕阳下，池上种花春雨前。愧我始衰仍远役，束书西问汉江船。
三朝书窗
作者：陈杰
朝代：元
体裁：七言律诗

爆声唤醒鼻中雷，宿溜初停晓色开。云落小须新日上，雪消剩放好春回。老人自写题门帖，稚子先尝得岁杯。明暖一窗聊引笔，东风折尽胆瓶梅。
上元果晴宴南楼诗弈尽欢用韵
作者：陈杰
朝代：元
体裁：七言律诗

赏心压景与晴期，广宴张山下漏迟。万国灯宵臣卜昼，三军乐舞客歌诗。抃鳌东极遥觞寿，飞雹南风活著棋。不为清谈恐妨要，胡床尽到月来时。
与伯文同作生朝林母在闽
作者：陈杰
朝代：元
体裁：六言诗

翠竹西江我屋，白云南粤君家。当日设陈弧矢，今朝相对天涯。
与节东归和同幕送行之作
作者：陈杰
朝代：元
体裁：七言律诗

来参军事久无功，宜黜而升愧在中。揽辔登车宁有是，过家祭灶略相同。送人万里鸥波白，回首千山骑火红。待得故园高卧日，诸君剑佩一时东。
东湖
作者：陈杰
朝代：元
体裁：五言律诗

重游如隔世，露雨暗池台。蓬岛又浅水，昆明几劫灰。苍鹅飞底去，白雁集何来。万古南州土，荒祠一造哀。
东湖夜坐松间
作者：陈杰
朝代：元
体裁：五言律诗

夜深仍露坐，湖曲小迷藏。松月半身影，藕花三面香。虽忘入城府，终拟卜林塘。何日清逋贼，妖星渐不芒。
东湖晚步洪恩桥海棠洞三首
作者：陈杰
朝代：元

城里北风连夜号，平湖捲绿上枯壕。不知江水长多少，樯尾过城三丈高。雪前一枝玉出墙，独立小桥风信香。烂霞晴日炙蔫锦，十里软红人若狂。百花洲前万柳堤，一川红绿醉春时。楼台忽断见西爽，莺燕正深闻子规。
东湖晚步洪恩桥海棠洞三首·其一
作者：陈杰
朝代：元
体裁：七言绝句

城里北风连夜号，平湖捲绿上枯壕。不知江水长多少，樯尾过城三丈高。
东湖晚步洪恩桥海棠洞三首·其三
作者：陈杰
朝代：元
体裁：七言绝句

百花洲前万柳堤，一川红绿醉春时。楼台忽断见西爽，莺燕正深闻子规。
东湖晚步洪恩桥海棠洞三首·其二
作者：陈杰
朝代：元
体裁：七言绝句

雪前一枝玉出墙，独立小桥风信香。烂霞晴日炙蔫锦，十里软红人若狂。
中兴事迹
作者：陈杰
朝代：元
体裁：七言律诗

瑶编每读愤填膺，始末权奸托罢兵。初渡已诛双烈士，小吏更坏一长城。齧毡大老投荒死，借剑孤忠窜岛生。长与东南羞汗简，更堪西北望神京。
中斋生朝
作者：陈杰
朝代：元
体裁：七言律诗

当家勋阀旧巍煌，天女裁云为制裳。胸饱治朝周典礼，箧馀内苑汉词章。经行禾黍关河远，指点蓬莱日月长。故国风流一回首，不妨鸾玉小徜徉。
为农
作者：陈杰
朝代：元
体裁：五言律诗

去国已为农，忧时但愿丰。目光牛背上，世事草庐中。绝异炰羔恽，聊如艺黍通。新来诗亦变，稍稍近豳风。
乙丑元日寿昌拜表
作者：陈杰
朝代：元
体裁：五言律诗

盛服黎明起，瞻天咫尺东。舒迟寅出日，清淑艮来风。阴尽恰亭午，景长疑再中。初元调玉烛，勉勉圣神功。
书孙州判澹翁再擒寇事迹
作者：陈杰
朝代：元
体裁：古风

古丰怪事未前闻，谁遣盗起纷如云。民无掩骭盗乘马，民无寸铁盗铸冶。英英别乘紫髯风，万甲兵藏学古胸。前年借才从柏府，今年驾车就熟路。直指贼巢深入阻，谈笑双收卞庄虎。十年养痈破一朝，溪山深处复渔樵。由来禁暴非智力，廉为先声义为的。苍生何时苏息在，安得邦伯皆结辈。
书徐经坂先志
作者：陈杰
朝代：元
体裁：古风

青霞馀绚皆成章，虎变龙匿超故常。异时欣然读奇崛，触眼惨淡令人伤。矢心为词血为笔，沈恨欲诉天茫茫。波澜收卷见至性，星斗隐翳回幽光。题将片石寄冥漠，意与万古生凄凉。山灵护持夜半泣，悲风著木春无芳。伯庸罔极白日短，龙舒归梦青山长。万钟不解羊枣痛，一死傥补南陔亡。载之实录非虚誉，斯文知心地下郎。檀弓孝经不浪许，椽笔足徵老玉堂。
书生旧梦二解皆因榜过作
作者：陈杰
朝代：元

长忆西风翠袖单，暮檐修玉倚初寒。一回得嫁平生足，更用花枝插白看。一著当机已百全，落枰忽误岂非天。空函堕甑都休惋，赤壁淮淝本偶然。
书生旧梦二解皆因榜过作·其一
作者：陈杰
朝代：元
体裁：七言绝句

长忆西风翠袖单，暮檐修玉倚初寒。一回得嫁平生足，更用花枝插白看。
书生旧梦二解皆因榜过作·其二
作者：陈杰
朝代：元
体裁：七言绝句

一著当机已百全，落枰忽误岂非天。空函堕甑都休惋，赤壁淮淝本偶然。
予以甲寅冬过弋阳石桥戊辰正月重过
作者：陈杰
朝代：元
体裁：七言律诗

周行淮汉万山川，重此经过十五年。野老眉间新世事，蹇驴背上旧吟鞭。几分春色梅花后，一片归心杜宇前。深谷有人难问信，石桥倚遍晚晴天。
五日江亭即事
作者：陈杰
朝代：元
体裁：七言律诗

五日江城因远望，画桡不动美哉洋。人间昌歜谁同嗜，地下离骚只自香。折得玉蕖冰照坐，飞来鸥鸟雪为裳。一番节物忙收拾，客舍题诗生晚凉。
京口閒行逢李编校谓尝共蒱戏于长安酒家殊惘然也
作者：陈杰
朝代：元
体裁：七言律诗

万人如海长安市，歌酒相逢底处楼。容有门间曾半面，可堪尘际重回头。我非卖药伯休那，君岂呼卢彦道不。归过旧题梅柳处，寄声为谢少年游。
人日立春极寒
作者：陈杰
朝代：元
体裁：七言律诗

綵鞭点雨斧如雷，头上顽云打不开。冬序方随人日尽，春愁却载土牛来。几多漕运留冰解，何限耕桑要暖回。惟有上林花自早，天公羯鼓更频催。
仲宣楼
作者：陈杰
朝代：元
体裁：七言律诗

一雨真成五月秋，十年重上仲宣楼。峥嵘岁月欺人事，浩荡乾坤入客愁。孙刘气力三分尽，蜀汉山川百战收。可是登临无限意，閒看西日下城头。
仲宣楼
作者：陈杰
朝代：元
体裁：五言律诗

地大中原接，天低七泽浮。山川元用武，离乱一登楼。平远难为画，高寒易得秋。无言双野鹜，相对抱清愁。
伯文觅鸡雏赋送
作者：陈杰
朝代：元
体裁：七言律诗

雌雄在壳众雏分，养手当年纪渻君。饱履雪霜方出距，浅含风雾未成文。徐行肯与鹜争食，小立还如鹤在群。待放一鸣天下白，秦关下客敢论勋。
伯文送海红柑及橄榄
作者：陈杰
朝代：元

外大如壶内不粗，闽山风物楚山无。后皇等是栽培力，消得千头与作奴。微苦何妨著舌尖，就中永味已相兼。平生冰檗东坡老，直为群儿说蜜甜。
伯文送海红柑及橄榄·其一
作者：陈杰
朝代：元
体裁：七言绝句

外大如壶内不粗，闽山风物楚山无。后皇等是栽培力，消得千头与作奴。
伯文送海红柑及橄榄·其二
作者：陈杰
朝代：元
体裁：七言绝句

微苦何妨著舌尖，就中永味已相兼。平生冰檗东坡老，直为群儿说蜜甜。
元和
作者：陈杰
朝代：元
体裁：古风

元和天子圣，玉烛万方同。乾坤一澄霁，草木皆春融。臣度再稽首，臣愬三鞠躬。一雪洗蔡州，敢有贪天功。
元宵
作者：陈杰
朝代：元
体裁：七言律诗

老去何心说看灯，一年还要此宵晴。暖风忽断檐间溜，繁吹初过枕上声。谁变惨悽成笑语，定回离乱作清平。不应淡薄梅花月，偏照诗人白发生。
元旦南郊庆成
作者：陈杰
朝代：元
体裁：七言律诗

熙朝政化谨三元，有事郊南典礼全。嗣圣万年初见帝，小臣十起夜瞻天。想回玉辂红云晓，更揭金鸡暖雨前。但愿庆成天下福，赋诗岂必从甘泉。
充善堂为吴氏题
作者：陈杰
朝代：元
体裁：四言诗

厥初生人，禀性受中。不患不善，患不能充。血气既刚，物我交战。不患不充，又患不善。充而善者，可鸾可凰。匪善而充，化为豺狼。其充为何，勿助勿害。鸡鸣而兴，善与利对。申严界限，审察毫釐。诚内伪外，理公欲私。充无穿窬，义不胜用。彼充孔扬，傲诞是从。故得其正，泉达火然。一有弗协，履冰临渊。呜呼道微，志远瞻卓。子如充之，明善守约。
先主
作者：陈杰
朝代：元
体裁：古风

扶义风云急，投难岁月长。犹怀置嗣子，岂要负刘璋。讨贼吾谁逊，违天有并亡。春秋复雠方，万古烜炎光。
六朝
作者：陈杰
朝代：元
体裁：七言绝句

正朔奄奄一脉垂，不多文物迭兴衰。菰芦等是偏方士，尔尚生逢六季时。
冬晴散步
作者：陈杰
朝代：元
体裁：五言律诗

入夜朔风烈，出门黄叶深。霜曦开畅月，雪蘤动阳林。冬暖儿童色，时和父老心。百年吾此日，乘健数经寻。
冬至前七日青崖分送新历
作者：陈杰
朝代：元
体裁：七言律诗

嫩黄裹册印如斗，传教打门惊昼眠。又见朔平新改岁，独怜绛老不知年。绣衣春立层霄上，黍律阳回七日前。更愿时和戢豺虎，一犁归种久荒田。
冬至摄献于郊
作者：陈杰
朝代：元
体裁：五言律诗

夙驾恭深诏，圆坛俨博临。献班公位亚，册捧帝书钦。星象开明曜，神灵毕顾歆。极知祈永命，犹愿戒难谌。
冶城清谈
作者：陈杰
朝代：元
体裁：五言律诗

西周固羸国，东辙几孱王。信有亲亲弱，终无善善亡。精详隋五教，疏略汉三章。始悟清谈相，嘉言味最长。
出关和雷侍郎送行无魔不成佛观过始知仁之句
作者：陈杰
朝代：元
体裁：五言律诗

事来思烂熟，罪去得深循。天壤嗟微义，风霜本至仁。十年江社梦，一道雪梅春。回首无他嘱，当言莫爱身。
出郊
作者：陈杰
朝代：元
体裁：七言律诗

残红满地绿平池，趁得晴天一日嬉。曲径间行逃酒处，小楼閒坐品箫时。俗间礼节疏来久，客里光阴去不知。一笑主人还指似，墙东忽自有酴醾。
出郊
作者：陈杰
朝代：元
体裁：五言律诗

飞盖笼晴昼，行厨帐远林。柳塘风度絮，花径日移阴。翠袖穿红迥，清歌绕绿深。独将衰晚意，危坐数云岑。
出郭晚回
作者：陈杰
朝代：元
体裁：五言律诗

昧谷含凉景，环涂进晚程。角声呼月出，鞭影御风行。云树故多思，暗泉偏有情。临关不得下，回首愧尘缨。
初出大江移泊别浦
作者：陈杰
朝代：元
体裁：五言律诗

水宿乍移浦，客程初望乡。江涵鸥梦阔，天入雁愁长。汉月关山白，淮云草树苍。东游何限意，搔首听鸣榔。
劝农同幕皆预即事四绝
作者：陈杰
朝代：元

铁骑雕戈夹道驰，元戎小队出郊时。白袍容与其间者，莫是参谋老拾遗。妥贴轻舆我自便，更施小帐暖如毡。前山一阵东风雨，马上诸郎陛楯然。风捲冈头似怒雷，晓来驱我上崔嵬。斗牛尽是登临处，到得清明却不来。乌帽持觞鬓似银，近前不怕相公嗔。未知此日殷勤意，曾到深村作苦人。
劝农同幕皆预即事四绝·其一
作者：陈杰
朝代：元
体裁：七言绝句

铁骑雕戈夹道驰，元戎小队出郊时。白袍容与其间者，莫是参谋老拾遗。
劝农同幕皆预即事四绝·其三
作者：陈杰
朝代：元
体裁：七言绝句

风捲冈头似怒雷，晓来驱我上崔嵬。斗牛尽是登临处，到得清明却不来。
劝农同幕皆预即事四绝·其二
作者：陈杰
朝代：元
体裁：七言绝句

妥贴轻舆我自便，更施小帐暖如毡。前山一阵东风雨，马上诸郎陛楯然。
劝农同幕皆预即事四绝·其四
作者：陈杰
朝代：元
体裁：七言绝句

乌帽持觞鬓似银，近前不怕相公嗔。未知此日殷勤意，曾到深村作苦人。
十二月二十六日蔡叔庸至剪烛听雨
作者：陈杰
朝代：元
体裁：七言律诗

水气昏昏接海边，清江狂客系吴船。天风十日河冰碎，夜雨三更瀑布悬。寂寂春光归柳上，匆匆离色在花前。故人著屐能相过，剪烛西窗话昔年。
南山青
作者：陈杰
朝代：元
体裁：古风

天公研黛朝染山，天女戏手双娥弯，挼丝试青坠人间。年时春山未著色，十万野条先弄碧。天公一笑不汝争，白华吹尽秋风生。肤寸长含八分雨，南山与天青万古。
南楼登高
作者：陈杰
朝代：元
体裁：七言律诗

九日阴阴怯远遨，南楼平压骑台豪。轻飔吹帽何妨落，嚣市登山易得高。烽火太平州送酒，檄书馀暇客题糕。归来不尽良辰意，更折黄花照鬓毛。
博弈观人二首
作者：陈杰
朝代：元

西军严驾后，北府捷书前。胜负岂人与，两公天已全。等閒移作塞，郑重喝成卢。莫看文怀瘦，胸吞几寄奴。
博弈观人二首·其一
作者：陈杰
朝代：元
体裁：五言绝句

西军严驾后，北府捷书前。胜负岂人与，两公天已全。
博弈观人二首·其二
作者：陈杰
朝代：元
体裁：五言绝句

等閒移作塞，郑重喝成卢。莫看文怀瘦，胸吞几寄奴。
即事二首·其二
作者：陈杰
朝代：元
体裁：古风

庆历残碑倦复看，斯文岂是为游观。一番栋宇开荒础，万古青螺点玉盘。鸟度云移人事换，天高地大客愁宽。六丝小驻询遗俗，尚忆重华舞羽干。
又登南楼
作者：陈杰
朝代：元
体裁：七言律诗

缥渺层峦出画阑，半空长锁白云閒。一弓斜摺蜀江水，八字平分汉渚山。眼入中原鸿去迥，手摩华表鹤飞还。好天谁遣成南北，遗限悠悠落照间。
古道
作者：陈杰
朝代：元
体裁：七言绝句

杀鸡季伟蔬留客，列鼎孙弘外一肴。古道无存几夫子，今人何限不全交。
司马懿
作者：陈杰
朝代：元
体裁：五言律诗

本祖贼为媒，聊同汉报仇。机深螳后雀，祸隐马中牛。夷甫毋专罪，江生足远猷。谁开千古恨，落日淡神州。
吴真州屡交诗而不及见告去送别
作者：陈杰
朝代：元
体裁：五言律诗

论心曾未面，惜别重相于。此复失交臂，何当逢下车。倚风三弄笛，搔首十年书。吟卷歌壶暇，春江足鲤鱼。
和伯文送丁校尉往维扬伯文尝教之避祸不从
作者：陈杰
朝代：元
体裁：七言律诗

闻道机心不下鸥，丈夫乃不为身谋。人间信有城门犬，江浒非无夜半舟。塞上马来还反掌，扬州鹤去又从头。茫茫世事谁能料，未盖棺前卒未休。
和友人生香四和
作者：陈杰
朝代：元
体裁：七言绝句

水仙盆间瑞香盆，着一枝梅一干荪。个是山中生四和，麝沈枣甲更须论。
和叶宋英
作者：陈杰
朝代：元
体裁：五言律诗

风叶静千林，归根深复深。江山皆本色，天地见初心。苓少和冰斸，梅残带雪吟。人间正彫落，春在二阳临。
和叶宋英三绝句
作者：陈杰
朝代：元

千里论诗半语无，出门濠上子知鱼。寒潭潦尽水归壑，落日山明人荷锄。大范寄诗题八十，龙韬照夜白虹寒。重纡剡雪归时棹，问讯磻璜约处滩。昌谷鲸蛇供诞幻，玉川騄駬玩虚空。独无桃实三千岁，更有鹏扶九万风。
和叶宋英三绝句·其一
作者：陈杰
朝代：元
体裁：七言绝句

千里论诗半语无，出门濠上子知鱼。寒潭潦尽水归壑，落日山明人荷锄。
和叶宋英三绝句·其三
作者：陈杰
朝代：元
体裁：七言绝句

昌谷鲸蛇供诞幻，玉川騄駬玩虚空。独无桃实三千岁，更有鹏扶九万风。
和叶宋英三绝句·其二
作者：陈杰
朝代：元
体裁：七言绝句

大范寄诗题八十，龙韬照夜白虹寒。重纡剡雪归时棹，问讯磻璜约处滩。
和后林寄以梦中不知天尽头之韵
作者：陈杰
朝代：元
体裁：五言律诗

老子卧林丘，忧时雪满头。诗筒自江社，句律到夔州。把菊青山晚，看云白日流。至人安有梦，八极偶神游。
和夏南麓绣斧曾驱当道狼及答尹存吾喻仁山携诗相过值出
作者：陈杰
朝代：元
体裁：七言律诗

金石论交半化狼，竹桐吾味暂栖凰。陶篱三亩新荒径，孔壁千秋未坏堂。彩凤题门人洒落，骊珠照夜笔淋浪。惜无北海盈樽酒，与赋东湖五月凉。
和大阃芍药宴韵
作者：陈杰
朝代：元
体裁：七言律诗

云霞一片从天坠，谁为淮南种好春。挥羽本调金鼎手，对花未老玉关人。万红清洛无前谱，四瑞平山旷后尘。坐上魏公宁用赞，倚风商略秩筵宾。
和天民寄笔
作者：陈杰
朝代：元
体裁：七言律诗

眼光如电气如虹，少日词场互长雄。几度忆君风月社，十年坐我簿书丛。痴儿了事未易了，老兔中书今不中。次第买山归隐去，不嫌苦淡幸来同。
和姚山长一甫
作者：陈杰
朝代：元
体裁：七言律诗

潭影悠悠白日閒，千年如画此江山。高人徐孺死已朽，上疏梅仙去不还。底是忧堪埋地下，谁能远不在人间。相逢正有论诗乐，且透西江句上关。
和山长胡端逸辞归
作者：陈杰
朝代：元
体裁：古风

汉滨人物谁耆旧，湖上古松吾老友。入郭人民半是非，升堂丝竹真乌有。烦君楚舞吾楚歌，街头小儿笑阿婆。明年湖水还绿波，携诗来看田田荷。
和州秋阳
作者：陈杰
朝代：元
体裁：七言绝句

雨风睡过一年春，破闷无茶可策勋。失笑起来闻玉笛，懒晴吹涨满空云。
和张岳州雪夜弹琴
作者：陈杰
朝代：元
体裁：古风

冻云留雪消较迟，乾风飕飕时一吹。原野惨淡看不宜，饥乌愁绝噤寒鸱。饱死帐下羊羔儿，灞桥寂历久无诗。谁欤凝香清梦回，玉山半侧瘦藤支。意行髣髴鹤氅披，画堂五丈閒朱旗。胡床冷月浸元规，膝上素弦呵手挥。木声正与丝声比，避君三舍高渐离。忽然曲终雪满衣，洞庭水涌鱼龙知。急麾颓魄鞭倾曦，吾声岂与肃杀期。不然持此将安之，折胶无续指无医。我亦从君妄听奚，雪中作操终何为，古有履霜思伯奇。
和张纯父霜月三首
作者：陈杰
朝代：元

洞庭高秋乃无事，洞庭主人独多才。满天如水乌啼夜，写出寒蝉湿兔来。茅店板桥天落趣，素娥青女洗长新。昔人已与不传死，千古谁怜老斲轮。天公戏剧高寒上，岂识人间有凛秋。八万四千挥斧手，閒抛玉屑下琼楼。
和张纯父霜月三首·其一
作者：陈杰
朝代：元
体裁：古风

洞庭高秋乃无事，洞庭主人独多才。满天如水乌啼夜，写出寒蝉湿兔来。
和张纯父霜月三首·其三
作者：陈杰
朝代：元
体裁：古风

天公戏剧高寒上，岂识人间有凛秋。八万四千挥斧手，閒抛玉屑下琼楼。
和张纯父霜月三首·其二
作者：陈杰
朝代：元
体裁：古风

茅店板桥天落趣，素娥青女洗长新。昔人已与不传死，千古谁怜老斲轮。
和彭教谕论诗
作者：陈杰
朝代：元
体裁：古风

平生于二南，百过在芣苢。不知孰舞蹈，但觉乌可已。煌煌古人心，岂与不死传。天和本发中，世味或食耳。全明凋靡后，未造放荡始。折杨纷皇荂，败素正堪紫。斯文吾衰久，安得力任鄙。天河傥可挽，举俗快一洗。不且尊杜黄，卿言尚予起。
和徐子苍扬州梦梅
作者：陈杰
朝代：元
体裁：七言绝句

林昏月落淮南夜，还忆江清水见沙。冰雪为魂玉在侧，了知不是梦梨花。
和成修堂见寄吟稿韵二首
作者：陈杰
朝代：元

吟屋青山万垒间，割来风月少陵坛。可怜云树相望地，今作江东渭北看。犹忆朝天晓漏迟，龙蛇暖日动旌旂。此生那复赓酬乐，风雪天涯各锻诗。
和成修堂见寄吟稿韵二首·其一
作者：陈杰
朝代：元
体裁：七言绝句

吟屋青山万垒间，割来风月少陵坛。可怜云树相望地，今作江东渭北看。
和成修堂见寄吟稿韵二首·其二
作者：陈杰
朝代：元
体裁：七言绝句

犹忆朝天晓漏迟，龙蛇暖日动旌旂。此生那复赓酬乐，风雪天涯各锻诗。
和敖教谕
作者：陈杰
朝代：元
体裁：七言律诗

又迟江南缉落毛，儿衣折尽海纹涛。静看机事枭群奕，醉倚西风蠃二豪。黄菊篱间三引满，夕阳楼上一凭高。故人经乱浑无恙，赢得新吟可拟骚。
和曾平山见贻蚤自温荣挹艳香韵
作者：陈杰
朝代：元
体裁：七言律诗

梦事曾陈一瓣香，清愁两地鬓眉苍。少陵空复诗劘垒，王湛聊须易在床。古有忘言行畏垒，今无书法可柴桑。提君四印各安稳，正使同群不乱行。
和林一父自温陵寄诗由信上再忤时贵归本贯
作者：陈杰
朝代：元
体裁：七言律诗

几度思君欲白头，人间富贵曲如钩。细论谁可一樽酒，高卧惟应百尺楼。工力忽从诗句见，锋铓渐向笔端收。海鸥不骇渔争席，自此宽閒任钓游。
和王守城山
作者：陈杰
朝代：元
体裁：七言律诗

宦游落拓成前梦，乱瘼摧藏各幸民。岁晚来门今雨旧，人间倾盖白头新。斯文不厌重论细，吾味何关数面亲。海内凄然成二老，玻瓈更共一江滨。
和萧太秀中秋月言内事
作者：陈杰
朝代：元
体裁：五言律诗

每番昏见甲，兹夕兑中天。金水光初满，山河影正全。娥曾分大药，兔敢笑华颠。还见乘槎使，重来犯斗年。
和落梅
作者：陈杰
朝代：元
体裁：七言绝句

离离玉立已无多，颜色相于冷不阿。一种东风自根极，铜鞮最后谪仙歌。
和诸公琼花二首
作者：陈杰
朝代：元

艳不山矾瘦不梅，全身夺得八仙胎。扬州怕有归来鹤，曾见无双槛里开。淡日微云燕麦斜，江思笋蕨客思家。是非欲共东风语，一曲栏干眼自花。
和诸公琼花二首·其一
作者：陈杰
朝代：元
体裁：七言绝句

艳不山矾瘦不梅，全身夺得八仙胎。扬州怕有归来鹤，曾见无双槛里开。
和诸公琼花二首·其二
作者：陈杰
朝代：元
体裁：七言绝句

淡日微云燕麦斜，江思笋蕨客思家。是非欲共东风语，一曲栏干眼自花。
和诸君野舟之作
作者：陈杰
朝代：元
体裁：七言律诗

当年亦自一蓑閒，百丈孤牵夜溯滩。乘海安归如此险，临河不济美哉澜。五湖月暗收纶卧，七泽云移倚柁看。岂是沦胥惜援手，瞿塘回首上天难。
和邓中斋至日舟中七言
作者：陈杰
朝代：元
体裁：七言律诗

又报微阳九地回，堂堂心在鬓颜摧。乡愁云物有诗写，驿讯春枝无使来。燕谷可能生出黍，漆园但爱死如灰。相从导引学仙去，吴市不知人姓梅。
和钦弟读予孙吴之作
作者：陈杰
朝代：元
体裁：七言律诗

少狂拂剑指天山，中岁驱驰万险艰。射虎将军频出塞，堕鸢老子晚征蛮。莫誇兵法来圯上，但爱挐音出苇间。风后大鸿三引首，一波长乞白鸥閒。
和陈别魁元吉
作者：陈杰
朝代：元
体裁：五言律诗

穷有诗劘垒，愁无酒荡城。艰虞开口笑，邂逅倒衣迎。朔雪残榆柳，东风拂燕莺。一樽何日醁，重论不嫌精。
和陈郎中时举清夜不寐
作者：陈杰
朝代：元
体裁：七言律诗

四檐残溜杂风铃，长夜遥空候启明。绿鬓望郎犹不寐，白头遗老得无情。几时画角吹愁彻，何处黄粱做梦成。一笑诗来扶杖起，满湖烟霁晓寒轻。
和雷侍郎省身湖上遇雪
作者：陈杰
朝代：元
体裁：七言绝句

回舟望见雪来时，此兴山阴不与知。天上白衣殊变化，人间臭腐正神奇。
和雷侍郎贺雪赐燕
作者：陈杰
朝代：元
体裁：七言律诗

万个瑶姬拥御筵，千官玉立寿卮前。丰年三度雪平地，需燕一番云上天。鹭序捲班元老后，龙颜瞻喜侍臣先。几多夜访筹边事，更愿毋安一枕眠。
和韵归张通父诗卷
作者：陈杰
朝代：元
体裁：七言律诗

当年握手谈何事，此日相观一卷诗。湘竹恨深听雨夜，洛英梦继看花时。杜陵春好工添泪，宋玉秋清祇益悲。犹有堪论千载上，由来不倩俗间知。
和韵归赵宗圣诗卷
作者：陈杰
朝代：元
体裁：七言律诗

宇宙诗愁海未深，有情何必句铿金。蹇驴桥上长寒眼，短笠山头独苦心。千载暗中扪沈谢，几人灰里拨何阴。濯缨自取沧浪去，好在三闾泽畔吟。
咏史
作者：陈杰
朝代：元
体裁：七言绝句

蜀相犹雄懿已王，江东逮见魏先亡。山阳更在江东后，如此三分未用伤。
咏归晚步
作者：陈杰
朝代：元
体裁：七言绝句

风流顿尽万花浦，俛仰已陈双桂亭。黄鞠华差强人意，红拒霜犹有典刑。
咏涂璋家屏风上题宣和壬寅季夏
作者：陈杰
朝代：元
体裁：七言绝句

玉芝随手燕堂空，翠幰宸游黍满宫。一片宣和残岁月，百年田舍古屏风。
咏物
作者：陈杰
朝代：元
体裁：七言律诗

天成不挫节根完，底是园工出相端。花面萦回银凤舞，苔身宛转翠虬蟠。由来疏散林壑性，稍就规绳廊庙看。至竟风流无改度，雾窗玉立雪篱寒。
夜发吴城渡
作者：陈杰
朝代：元
体裁：五言律诗

秋风江上生，秋月渡头明。人地籁俱寂，水天心共清。一双斜阁橹，二百顺流程。已泊还佳寐，城头劣四更。
大享先玄酒
作者：陈杰
朝代：元
体裁：五言律诗

大享先玄酒，嘉宾贵食蒿。不无笾豆实，正有涧溪毛。岁未登三釜，家安取百牢。充庭君试数，一一是民膏。
大窖齧旃
作者：陈杰
朝代：元
体裁：古风

伸脚踏胡地，开口吃汉天。见天不见雪，况辨雪与旃。胡人不敢杀，谓是不死仙。汉庭方求不死诀，方士取露和玉屑，何如老臣旃夹雪。
大阃拨醅于园亭坐上文武各半恰西师捷至用同官韵
作者：陈杰
朝代：元
体裁：五言律诗

花气深迷院，湖光曲抱城。浅春烽火暇，细雨笑谈清。舁瓮看浮蚁，飞书报斩鲸。渔阳回席处，半著鲁诸生。
天人
作者：陈杰
朝代：元
体裁：五言律诗

天上分明暗，人间浪喜嗔。及鱼殃本妄，得马福非真。酒薄还围赵，渠成适利秦。圣贤惟任道，两不系天人。
天命
作者：陈杰
朝代：元
体裁：七言律诗

至狂而圣至愚神，天命何私与物均。万水各涵全体月，千花同受十分春。一家路透家家路，一性仁通性性仁。秦汉以还无讲学，几多轻弃不赀身。
天基节特晴
作者：陈杰
朝代：元
体裁：五言律诗

东风特地奇，阁雨放朝曦。历数归仁寿，乾坤表诞弥。愿敷皇极福，重立太平基。忠爱无疏贱，新年第一诗。
天基节特晴
作者：陈杰
朝代：元
体裁：七言律诗

王春又数五尧蓂，先自春来半月赢。天上圣功调玉烛，云间暖律写茎英。苍生正赖吾君福，每岁长占此日晴。三祝莫嫌言语朴，时和年熟早休兵。
太上务德
作者：陈杰
朝代：元
体裁：五言律诗

太上务为德，后来纷立言。谁非托邹鲁，宁复得羲轩。吾爱黄叔度，人称李仲元。典刑如可作，庶用约文烦。
女竹枝歌
作者：陈杰
朝代：元
体裁：词

南园一株雨前茶，阿婆手种黄玉芽。今年团栾且同摘，明年大姊阿谁家。
孔明
作者：陈杰
朝代：元
体裁：五言律诗

千载生诸葛，馀才了十丕。百年巴蜀佐，三代渭滨师。礼乐无兴日，乾坤有闰时。空留文字在，不愧说兼伊。
守岁
作者：陈杰
朝代：元
体裁：七言律诗

阶前爆竹作惊雷，从俗何妨进酒杯。微醉偶便深阁坐，好春先入小瓶梅。焚香静阅年光转，不寐频闻夜漏催。明日买臣当五十，却思上印故乡回。
客来
作者：陈杰
朝代：元
体裁：五言律诗

院静尘嚣隔，閒看砌长苔。新晴农乍急，旧雨客能来。适报提壶劝，还惊布谷催。穷居有先务，一笑且持杯。
客谈矩山大资近事近诗及新相麻云欲浮海以安归走笔附讯
作者：陈杰
朝代：元
体裁：古风

客有云自矩山来，急欲问公起虚左。能言近履殊快活，更诵新篇极精妥。奚奴添个富锦囊，樊子遣馀疏药裹。田租不及胡椒斛，寿数行多念珠颗。江涛恼杀浮海翁，野水白鸥閒似我。
宣檄随府初程得风
作者：陈杰
朝代：元
体裁：五言律诗

溯楚三千里，离淮第一程。海潮随意送，江月打头迎。西事端无恙，东风故有情。篙师浑未解，挂席亦欢声。
宪使魏青崖惠拄杖坚多节而色尚黄惟额用白立秋后十日声诗
作者：陈杰
朝代：元
体裁：七言律诗

三尺青蛇冷剑铓，百跗委蜕像生黄。分来上界金神节，竖起平生铁脊梁。千步已穿萝径月，一棱犹带柏台霜。小烦拄到天坛了，归化为龙亦未量。
宿东林寺
作者：陈杰
朝代：元
体裁：五言律诗

远公招隐处，宿我上方云。夜永地祇出，谷虚天籁闻。挑灯过雁尽，得句晓窗分。不寐关何事，幽栖意自欣。
寄赠
作者：陈杰
朝代：元
体裁：七言律诗

客里萧萧两鬓秋，此身何止二宜休。礼文疏似嵇中散，疾病多于沈隐侯。愧我空餐有悬特，看君迎刃解全牛。夜来一炬平安火，剩喜先宽玉食忧。
寄题兴国倅厅湖山伟观楼
作者：陈杰
朝代：元
体裁：七言律诗

华表归威可手攀，新亭风景落眉间。千年宇宙千年事，万里湖山万里天。庭蠡水来仍水落，衡庐云起复云閒。古今只在斜阳外，安得凭高一破颜。
寄黄思梅就别祖德
作者：陈杰
朝代：元
体裁：五言律诗

间阔长回首，伻来忽嗣音。故人今有子，吾辈数论心。岁晏怀甘旨，年衰毖枕衾。殷勤各彊健，春在北枝深。
富州花朝用诸老韵
作者：陈杰
朝代：元
体裁：五言律诗

郑重传河尹，殷勤舍盖公。今安裨议政，昔已坐谈空。乡饮干戈后，花朝雨雪中。明当移棹去，啼鸟绿匆匆。
寒梦
作者：陈杰
朝代：元
体裁：七言绝句

寒梦初回斗帐深，清辉忽破小窗阴。若为推上松萝月，展尽梅花一寸心。
寓舍琼花一株盛开
作者：陈杰
朝代：元
体裁：五言律诗

疑是瑶林种，分从后土家。暂来为地主，相伴住天涯。胜日更携酒，明年谁看花。此生均一寄，杜曲有桑麻。
寸禄
作者：陈杰
朝代：元
体裁：七言律诗

同游鼎贵佩鸣珂，寸禄中年不啻过。方朔犹须设非有，爰丝正可饮无何。山前华表书官大，江上邮亭送使多。草草百年勋业梦，插天浯石未曾磨。
寻苏云卿隐处
作者：陈杰
朝代：元
体裁：七言律诗

书币何因识灌园，等閒夜度北山云。明朝难觅苏仙鹤，邻舍空馀孺子坟。不世大功关气数，故人高义足知闻。看来只是谈恢复，已隐无堪佐万分。
寿康堂为吴氏题
作者：陈杰
朝代：元
体裁：古风

人莫不欲寿，文子之祈省非矫。人莫不欲康，文公之步省非狂。震风不贷蜗牛庐，堂中老人方晏如，笑我闭门生白须。安得八荒开寿域，却随童子咏康衢。
寿昌元夕建醮
作者：陈杰
朝代：元
体裁：五言律诗

炉穟无风直，灯莲有月娇。我常占乐岁，人自看元宵。印信烽烟息，光辉玉烛调。平生笑徼福，今夕为民徼。
小家住深村
作者：陈杰
朝代：元
体裁：古风

小家住深村，独犬应门户。招麾不去来，进止有常处。从田仍司盗，奔走亦禦侮。常恐下生氂，八方啸狐兔。
小惠
作者：陈杰
朝代：元
体裁：七言律诗

初持小惠钓声华，禄厚官高誉转加。过客厨丰路碑炫，中朝赂重里言誇。黄金何但买身贵，多粟尤堪作传佳。百世倘无公论在，邪人浑指正人邪。
小春桃李俱花
作者：陈杰
朝代：元
体裁：七言绝句

阳林小春醉风日，老面得酒须臾欢。不妨桃李妍冬谷，正要松篁用岁寒。
小桂二首
作者：陈杰
朝代：元

树小都来三尺长，撩人那得许生香。隔窗只道花如簇，才是梢头一粟黄。甲第人家万木犀，著忙曾看盛开时。日长小院差深静，时遣轻风破一枝。
小桂二首·其一
作者：陈杰
朝代：元
体裁：七言绝句

树小都来三尺长，撩人那得许生香。隔窗只道花如簇，才是梢头一粟黄。
小桂二首·其二
作者：陈杰
朝代：元
体裁：七言绝句

甲第人家万木犀，著忙曾看盛开时。日长小院差深静，时遣轻风破一枝。
尤物
作者：陈杰
朝代：元
体裁：古风

隋珠和璧碎一斧，尤物在镕堪万古。王阳巾㡚捲握多，顾家之穴董家坞。天生五材贵民用，饥不可糜寒不缕。愿天一拔好爱本，与世潜消祸乱祖。神奇淮南化为宝，谈笑萧齐价同土。尽收地力作阴产，剩长桑麻富禾黍。货无难得平斗量，行或不赍扣门与。辽东献豕易厌欲，昆山抵鹊谁争所。建德老死不往来，蛮触长辞血流杵。
山居
作者：陈杰
朝代：元
体裁：七言律诗

深僻山居自在身，似僧有发俗无尘。读残贝叶都忘世，看足梅花不要春。啧啧树间黄口小，悠悠道上白头新。足非何与先生事，閒倚枯藤一欠伸。
山村
作者：陈杰
朝代：元
体裁：五言律诗

乔木藏村古，枯藤取径微。落红随蜡屐，空翠近荷衣。抱瓮云间出，吹箫月下归。桃源吾酷慕，何必此间非。
岁晏大风
作者：陈杰
朝代：元
体裁：七言律诗

羌管横吹万点梅，汉葭微透半铢灰。从知急景彫年驶，更著惊飙截道催。掠野已空征鸟厉，叫云欲曙泽鸿哀。布衾小作须臾忍，多少无眠待暖回。
年华
作者：陈杰
朝代：元
体裁：五言律诗

年华机事息，世故妄心空。一笑播糠眯，多生闻蚁聪。体中痴黠半，酒外醉醒同。天运端如此，聊师五柳翁。
归梦
作者：陈杰
朝代：元
体裁：五言律诗

人事扰多智，天机行不言。庭榴华就实，梁燕子生孙。西岭千家月，南湖百丈潭。晚风吹䆉稏，归梦绕江村。
归舟发南浦
作者：陈杰
朝代：元
体裁：七言律诗

旧游触景不无情，已办牵江复小停。好在夕阳红叶树，依然新月白沙汀。舟回剡曲潮空落，笛起山阳酒乍醒。当日掺袪谈底事，独挥老泪下旗亭。
徐子苍自金陵遣诗来用韵送鱼腊
作者：陈杰
朝代：元
体裁：七言律诗

寄诗曾自日边邮，眼底江枫几换秋。颇忆故人当富贵，又传新句写穷愁。人生不会长弹铗，心事何知各倚楼。閒把武昌鱼送似，试参风味帝王州。
徐祠曾碑久仆前山长胡端逸与士友共竖之邀予赋
作者：陈杰
朝代：元
体裁：七言律诗

短世人间厦几颠，高风湖上榻犹悬。荒凉士竖残碑日，辽邈官修废祀年。万古南州人似玉，千秋曾子笔如椽。斯文未丧神犹在，会见冠裳拥坏阡。
得菊花绝黄
作者：陈杰
朝代：元
体裁：七言律诗

谁与凛秋料理悲，木樨香冷未梅时。直疑天上金茎露，全付篱间黄菊枝。佳色足陪陶令醉，落英还慰屈原饥。东风试问千红紫，曾有西风此段奇。
御风行送武夷道人谢叠山
作者：陈杰
朝代：元
体裁：古风

武夷山中有伏龙，鬣捲云雨深重重，化为白须一老翁。疾雷破山六丁取，置卫铜镮森守虎，云是健将雨下土。老翁一笑百不能，山中所读皆仙经，吾亦泠然御风行。洪崖道上逢老友，手举无何指翁口，翁已辟谷安事酒。青牛紫气关河咫，大鹏风斯九万里，回首蓬莱浅清水。
恶讲义不逊者
作者：陈杰
朝代：元
体裁：七言律诗

全人未可一偏论，盛德真堪百代尊。房魏其逢犹愧礼，荀陈之道不知文。我朝正有二三老，地位向妨八九分。近日后生谈理学，直将闻百掩前闻。
感兴
作者：陈杰
朝代：元
体裁：七言律诗

满目尘沙万里还，客来相对旧儒酸。秋风惯识茅茨屋，朝日仍登苜蓿盘。云鹤性情閒去好，山林面目本来看。今年少缓梅花约，敝尽貂裘未可寒。
感怀
作者：陈杰
朝代：元
体裁：七言律诗

一箭乾风射眼酸，几棱远碧压眉攒。芙蓉开彻徐娘老，杨柳疏来范叔寒。何处素商调绿绮，谁家翠袖倚琅玕。无情九辩浑抛得，却被天公画出看。
懋勋挽辞
作者：陈杰
朝代：元
体裁：五言律诗

即墨当交困，金城请自行。剑方及蒲外，星遽陨中营。遗恨羊碑泪，忠魂晋柩声。成谋授宿将，稳为了残枰。
扬子桥送客浮湘
作者：陈杰
朝代：元
体裁：五言律诗

客里还分袂，樽前小系舟。笛声扬子晓，帆色洞庭秋。万里身为本，中年别作愁。乾坤多事在，何日各林丘。
扬州城楼
作者：陈杰
朝代：元
体裁：七言律诗

东南赋甲天下处，万里西风生黍禾。禹贡九州今见一，晋军三役古无多。水包楚蜀虽朝海，山引终嵩只隔河。安得六飞时此驻，棘间咫尺望铜驼。
扶惫效死清事久废奏院郭公应酉以旧翘馆客自杭来谈江上师溃及京城非才误著极为不平且辱惠书明日又为岭海之行勉强用韵
作者：陈杰
朝代：元
体裁：七言律诗

决汉排淮二十春，玉班步武乍骎骎。紧官为饵刚摇手，退处如饴肯动心。宝剑夜鸣犹斗近，貂裘晚出已寒深。当初若听苞桑计，未必江涛许浸淫。
把茅
作者：陈杰
朝代：元
体裁：七言律诗

广武醉后呵竖子，稷下谈锋避少年。未知更蜡阮屐几，惟恐有著祖鞭先。鬻技百金或封地，著书五车无入玄。人间事多特未定，把茅去老白云边。
挽云屋徐侍郎
作者：陈杰
朝代：元
体裁：五言律诗

回首前台谏，寒心事阽危。著高棋败后，力尽厦颠时。国论家无稿，民庸路有碑。絮觞成阻绝，洒泪对倾曦。
挽周溪园国史三首
作者：陈杰
朝代：元

壮岁高科晚一麾，江涛如此幅巾归。书生何限经纶意，曾共危阑送落晖。一瞬风云宇宙新，一家中外几朱轮。归来却就千钟养，赢得深衣处士身。钜笔曾编两大藩，江山如画朔风酸。如何地下修文手，还要南朝旧史官。
挽周溪园国史三首·其一
作者：陈杰
朝代：元
体裁：七言绝句

壮岁高科晚一麾，江涛如此幅巾归。书生何限经纶意，曾共危阑送落晖。
挽周溪园国史三首·其三
作者：陈杰
朝代：元
体裁：七言绝句

钜笔曾编两大藩，江山如画朔风酸。如何地下修文手，还要南朝旧史官。
挽周溪园国史三首·其二
作者：陈杰
朝代：元
体裁：七言绝句

一瞬风云宇宙新，一家中外几朱轮。归来却就千钟养，赢得深衣处士身。
挽张提点自创玄都观归故山羽化
作者：陈杰
朝代：元
体裁：七言律诗

年时初峻道官班，紫气随师亦度关。赐号竞驩新宇宙，藏身独忆旧云山。玄都聊复栽桃去，辽海何当化鹤还。见说高人无宠辱，乘除翻手一沤间。
挽念斋陈郎中
作者：陈杰
朝代：元
体裁：五言律诗

少学真华国，郎潜劣晚逢。几看新贵驶，独抱古文终。梦事一丘尽，遗编千载公。空馀细论恨，裳锦玉楼东。
挽李司谏
作者：陈杰
朝代：元
体裁：五言律诗

论建关时大，几微犯怨深。功名归厚福，岁月老初心。自以无前剑，那知不鼓琴。空留忠愤在，斜月暮云阴。
挽洛阳李教授丧北归
作者：陈杰
朝代：元
体裁：五言律诗

华阀晁科峻，寒毡洛学开。燕山庭五桂，晋国手三槐。风幕南烹养，涂车北首哀。读书终不憾，九秩过江来。
挽范安仲死寇
作者：陈杰
朝代：元
体裁：七言律诗

十载纷纷死乱离，如君清苦独堪悲。医馀书眼犹评史，瘦尽吟肩正琢诗。李涉空哦绿林夜，阿先竟厄白波时。还胜罹难天涯者，荒冢无人酹一卮。
挽陶县令叔元
作者：陈杰
朝代：元
体裁：七言律诗

千载同归两陶令，故园相望一青山。怪来强健休官早，赢得艰虞阅世閒。差乐输君已天上，不堪愧我尚人间。斯文回首游从日，泪尽重华叫不还。
挽雷尚书丧归二首
作者：陈杰
朝代：元

班朝曾共多艰日，草疏相过太息时。扶起斁伦千古痛，唤醒忠魄九原悲。我逃微责去汶远，公坐高名出昼迟。危急一朝还并命，举头颠厦欲安之。初闻难及庐山老，晚见丧归南海翁。犹被恤章虽弗逮，竟成全节略相同。事惟有死仲连子，貌乃如生颜鲁公。不尽哀荣千载下，爽鸠墟垄几秋风。
挽雷尚书丧归二首·其一
作者：陈杰
朝代：元
体裁：七言律诗

班朝曾共多艰日，草疏相过太息时。扶起斁伦千古痛，唤醒忠魄九原悲。我逃微责去汶远，公坐高名出昼迟。危急一朝还并命，举头颠厦欲安之。
挽雷尚书丧归二首·其二
作者：陈杰
朝代：元
体裁：七言律诗

初闻难及庐山老，晚见丧归南海翁。犹被恤章虽弗逮，竟成全节略相同。事惟有死仲连子，貌乃如生颜鲁公。不尽哀荣千载下，爽鸠墟垄几秋风。
挽黄思梅
作者：陈杰
朝代：元
体裁：七言律诗

梦回残月堕觚棱，归棹沧浪自濯缨。城郭重来嗟隔世，江山如画忆初盟。当年阮瑀谁争长，千载相如凛若生。空复满襟馀老泪，临风三叫为君倾。
挽龚竹卿
作者：陈杰
朝代：元
体裁：七言律诗

同朝尚忆当时事，我去明朝公入台。岳柱摧边忽英簜，海尘扬处又蓬莱。梦阑杞国忧天痛，世换辽东避地回。似尔全归亦安憾，贞元遗曲自生哀。
探梅
作者：陈杰
朝代：元
体裁：五言律诗

要识梅孤绝，花于未叶时。玲珑寒玉片，点缀古铜枝。初雪落旄节，始删无传诗。东风一吹绿，万卉更能奇。
携碧香酒赏红白桃因观江涨
作者：陈杰
朝代：元
体裁：七言律诗

江光万顷碧香酒，春事一年红白桃。不饮其如胸磊磈，欲簪还愧鬓萧骚。言之浅矣乾坤大，逝者如斯昼夜滔。多谢江亭好风日，颇哀老子得游遨。
故人家
作者：陈杰
朝代：元
体裁：七言绝句

蓬头历齿王霸子，葛帔练裙任昉儿。世绪何妨有凋落，若敖羊舌正堪悲。
斗牛山登高
作者：陈杰
朝代：元
体裁：五言律诗

佳节一消忧，携壶上斗牛。乾坤有今日，江汉自东流。乱后不多菊，看来无限秋。凭高未能已，更为夕阳留。
无题
作者：陈杰
朝代：元

大地生灵惜暵乾，纸田不饱腐儒餐。闲将博士齑盐味，试上先生苜蓿盘。口语甘时心犹异，中边甜处味方宜。诗情合荐东坡老，惭愧当年蜜荔枝。
无题·其三
作者：陈杰
朝代：元
体裁：七言律诗

闻道江边起柁楼，欲将吾道付沧洲。三年恶瞰卢仝屋，一日轻装范蠡舟。蹈海高怀欣独往，济川好手蹇难留。樯阴舸下能容我，雨笠烟蓑傲白鸥。
无题·其二
作者：陈杰
朝代：元
体裁：七言绝句

口语甘时心犹异，中边甜处味方宜。诗情合荐东坡老，惭愧当年蜜荔枝。
旧爱灵溪渡风物之美归途由浙而江即目成咏
作者：陈杰
朝代：元
体裁：七言律诗

黄竹弄口雨初晴，灵溪渡头水渐生。两岸桑麻人著本，一川鸥鹭我同盟。风环摇日浣纱影，云杵打波舂稻声。少日经行浑草草，暮年归路不胜情。
明月
作者：陈杰
朝代：元

悠悠明月，载盈载缺，我酒在室。皎皎明月，载缺载盈，我酒在庭。白日苦短，而夜苦长。迟尔不来，明月靡常。载脂我车，载秣我马。煌煌于征，明月在下。
春事
作者：陈杰
朝代：元
体裁：七言绝句

阳坡春事已全动，阴谷馀寒容未收。花雨一番成蝶梦，柳风十日看莺流。
春日
作者：陈杰
朝代：元

春日悠悠，春风载条，春酒思柔。念我农人，种秫在畴。春日迟迟，春风载时，春服有晖。念我蚕女，勚于桑畴。翩翩黄鸟，载好其羽。鲜鲜游子，式歌且舞。曾孙万年，敬我有土。
春昼睡起
作者：陈杰
朝代：元
体裁：五言律诗

柳影年华度，莺声午梦回。空床静看易，满席澹凝埃。隐几野花落，闭门山雨来。无人见愁绪，欢伯一樽开。
春风
作者：陈杰
朝代：元
体裁：五言绝句

著柳成新绿，吹桃作故红。衰颜与华发，不敢怨东风。
昭君
作者：陈杰
朝代：元
体裁：五言绝句

千古和戎恨，冢青今尚闻。汉朝三尺草，埋没几昭君。
晓登吴山二首
作者：陈杰
朝代：元

海水朝天白，宫云捧日红。衣冠四方极，正朔九夷通。矢射狼星北，旗迎太乙东。侧闻南渡意，暂与去邠同。汉鼎犹分二，梁瓯未阙全。宸居本无外，王业偶成偏。艺祖肇千祀，嫡孙方四传。会将新雨露，遍洒旧山川。
晓登吴山二首·其一
作者：陈杰
朝代：元
体裁：五言律诗

海水朝天白，宫云捧日红。衣冠四方极，正朔九夷通。矢射狼星北，旗迎太乙东。侧闻南渡意，暂与去邠同。
晓登吴山二首·其二
作者：陈杰
朝代：元
体裁：五言律诗

汉鼎犹分二，梁瓯未阙全。宸居本无外，王业偶成偏。艺祖肇千祀，嫡孙方四传。会将新雨露，遍洒旧山川。
景陵湖中宿人村
作者：陈杰
朝代：元
体裁：五言律诗

孤撑出丛苇，小泊得疏林。两岸桑麻地，一川杨柳阴。鹭拳沙碛远，人语竹篱深。惟有波间月，照予行役心。
曩从玉泉道人见寿亭侯印大可方二寸并解池龙骨一枚云侯所下讨者今从玄潭道人见旌阳令剑长不过五六寸云令留以镇水妖者皆微物远不可考道人请予赋剑因并及印以起兴焉
作者：陈杰
朝代：元

玉泉寺中三钮铜，十年解池讨业龙。当时何不佐取流马出，火德重开两都日。玄潭观中半圭铁，千年龙沙拟蛟孽。当时何不唤取泉阿归，汛洒河洛风雷飞。白衣摇橹天难料，鸡犬云中帝亲召。汉陵无树兮晋国成丘，待侯不来兮仙又竟去而莫留，徒使我百世而下生閒愁。荆州看印心尚烈，洪州看剑头如雪。
曹操
作者：陈杰
朝代：元
体裁：五言律诗

鹿去卯金刀，当涂未敢高。争荣犹在弈，食马已同槽。身后三分闰，生前百诈劳。就如题墓上，盗豹亦焉逃。
月窗相士
作者：陈杰
朝代：元
体裁：七言绝句

明月谁令作鉴寒，纸窗何日透蝇钻。人间万事秋毫细，跳出须弥顶上看。
望庐山
作者：陈杰
朝代：元
体裁：古风

去年山中行，未了庐山意。今年江上望，始尽庐山势。只道山中行，未识庐山面。那知江上望，已失庐山愿。人生出处前料难，向来窗下有此山。一行作吏事便废，十年读书早已悔。五老招人笑举头，三老催船不自由。柔橹一声天似水，无情飞起两沙鸥。
权贵人
作者：陈杰
朝代：元
体裁：古风

权贵人，多怒嗔，颐指所向四海奔。小忤其意中如焚，发上指冠两目瞋，投袂而起剑及门。当时使气廉将军，君视孰与秦王尊。气力到头同一尽，牧儿持炬上丘坟。